Tarik balik sekatan eksport ayam? Belum ada tarikh - Nanta

KUCHING, 6 Ogos - Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi memaklumkan kerajaan belum lagi menetapkan tarikh bagi menarik balik sekatan pengeksportan ayam.Keputusan seumpama itu perlu melibatkan pertimbangan semua pihak yang memainkan peranan sebuah industri yang besar, katanya.“Perkara ini telah dibincangkan di peringkat Kabinet sebelum ini… Sebarang keputusan mengenai perkara ini akan diumumkan Kementerian Pertanian dan Industri Makanan serta kementerian berkaitan,” katanya selepas membuat tinjauan ke pameran Jelajah Aspirasi Keluarga Malaysia (AKM) Sarawak di sini hari ini.Tambah Nanta buat masa ini bekalan ayam di peringkat domestik berada pada paras mencukupi.“Kita difahamkan untuk ayam ada lebihan bekalan, walaupun ada harga maksimum kita dapati ayam dijual jauh lebih rendah daripada harga tersebut (maksimum) di banyak tempat,” katanya.

Menteri Pertanian dan Industri Makanan Datuk Seri Dr Ronald Kiandee pada 4 Ogos lalu berkata, sekatan pengeksportan ayam pedaging hidup yang masih berkuat kuasa adalah bersifat sementara, iaitu sehingga harga dan pengeluaran ayam kembali stabil sepenuhnya.Ronald berkata kerajaan juga sedar peningkatan kos pengeluaran ayam berikutan kenaikan kos makanan ternakan dan pemberhentian eksport memberi kesan kepada pulangan penternak.Menurut Ronald, bagi meringankan beban penternak ayam, pedaging dan ayam penelur, kerajaan turut bersetuju memberi subsidi berjumlah RM1.1 bilion.


PM beri amaran tidak akan berkompromi dengan kartel ayam

SERDANG, 6 Ogos - Perdana Menteri, Datuk Seri Ismail Sabri Yaakob memberi amaran terhadap mana-mana kartel yang cuba memanipulasi harga dan pasaran produk pertanian.Tegasnya, kerajaan sentiasa berusaha menangani manipulasi orang tengah dan kewujudan kartel dalam sektor pertanian dan rangkaian bekalan makanan yang menyebabkan kenaikan harga barang dan inflasi."Buktinya semalam Suruhanjaya Persaingan Malaysia (MyCC) mengeluarkan amaran terhadap lima perusahaan makanan ternakan yang bersekongkol dalam menaikkan harga makanan ayam," katanya ketika berucap merasmikan Pameran Pertanian, Hortikultur dan Pelancongan Agro Malaysia (MAHA) 2022, di sini hari ini.Mengimbau pada tahun 2014, Ismail sabri berkata beliau pernah mengisytiharkan ‘jihad memerangi orang tengah’ ketika menerajui Kementerian Pertanian Dan Industri Asas Tani.Katanya, ia dilakukan kerana tindakan orang tengah yang mengeksploitasi petani dan nelayan dengan memanipulasi harga di pasaran."Saya mahu Kementerian Pertanian dan Industri Makanan (MAFI) meneruskan jihad ini menerusi strategi penguasaan rantaian bekalan dengan kerjasama agensi-agensi di bawahnya seperti mewujudkan pusat pembelian padi, pusat pengumpulan buah-buahan, penambahan pasar tani serta pasar nelayan," katanya.

Tambah beliau, hasil langkah intervensi yang dilaksanakan kerajaan untuk memastikan sekuriti bekalan makanan negara terjamin apabila harga ayam kini dijual lebih rendah berbanding harga siling RM9.40 sekilogram.Katanya, beberapa langkah intervensi juga dilaksanakan bagi mengukuhkan sekuriti bekalan makanan negara antaranya membatalkan kelulusan kuota import (AP), melaksanakan sekatan eksport ayam dan mewujudkan stok pail ayam dan ikan.Buat pertama kalinya kerajaan memberikan subsidi berjumlah RM1.1 bilion sebagai usaha meringankan beban penternak ayam sekali gus memastikan bekalan pengeluaran ayam dan telur mencukupi serta menjamin kestabilan harga.Ismail berkata, meskipun dunia berdepan dengan kepincangan rantaian bekalan makanan, namun kerajaan kekal komited dalam mengurus isu kekurangan bekalan makanan biarpun berdepan dengan pelbagai kekangan.


Perlu kreatif tarik minat generasi muda dekati bahasa Melayu - Raja Muda Perlis

PHUKET, 6 Ogos - Seiring dengan perkembangan dunia semasa, nafas baharu perlu diberi dalam pembelajaran dan pengajaran bahasa Melayu serantau, titah Raja Muda Perlis Tuanku Syed Faizuddin Putra Jamalullail."Proses pembelajaran dan pengajaran perlu ditambah nilai dengan teknik-teknik atau aktiviti yang mampu menarik minat para pelajar untuk mempelajari dan menguasai bahasa Melayu. "...sebagai contoh, penggunaan teknologi dan aplikasi terkini seperti video, podcast, dan gamifikasi dapat menarik minat pelajar khususnya generasi muda untuk mendekati bahasa ini," titah baginda ketika merasmikan Program Semarak Bahasa anjuran UiTM Cawangan Perlis dengan kerjasama Majlis Agama Islam dan Adat Istiadat Melayu Perlis (MAIPs) di Sekolah Agama Wittaya Phuket di sini, hari ini.Justeru baginda berharap agar kerjasama antara Malaysia dan Thailand dapat diteruskan dan dipertingkat lagi pada masa hadapan dengan pelbagai idea yang lebih kreatif dan tindakan yang lebih proaktif.

Tuanku Syed Faizuddin yang juga Yang Dipertua MAIPs bertitah bahasa Melayu perlu dilestarikan kepada generasi muda yang bakal menjadi pemimpin masa depan agar jati diri mereka terus kukuh walau mendepani arus kemodenan."Sekiranya kita menghayati sejarah, bahasa Melayu merupakan bahasa serumpun antara Wilayah Selatan Thailand, Malaysia dan Indonesia," titah baginda.Program Ziarah Mahabbah 2020 ke Phuket yang berlangsung sejak Jumaat disertai seramai 35 delegasi daripada ahli MAIPs.


Fokus utama kerajaan memperhebat nilai simpanan pencarum KWSP - Mohd Shahar

KUALA LUMPUR, 8 Ogos - Fokus utama kerajaan pada ketika ini adalah untuk memperhebat nilai simpanan ahli Kumpulan Wang Simpanan Pekerja (KWSP) selain menjadi insurans perlindungan buat mereka yang bekerja sendiri mahupun mempunyai majikan.Itu penjelasan Timbalan Menteri Kewangan Mohd Shahar Abdullah bagi menjawab soalan tambahan Senator Datuk Razali Idris mengenai adakah kerajaan akan melaksanaan pengeluaran khas KWSP 2.0.Katanya, pelbagai strategi telah dirancang untuk kesedaran kepada pencarum khususnya rancangan persaraan yang memberi keuntungan kepada mereka. "Kita akan terus memastikan objektif pelaburan KWSP untuk melindungi dan menambah nilai simpanan ahli dapat dicapai terutamanya dalam waktu mencabar. "Yang paling penting kerajaan sekarang ini sedang menangani bagaimana peluang pekerjaan di pasaran, kadar gaji yang minimum diberikan kepada majikan dan kerajaan nak bantu bukan saja sektor formal malah sektor tidak formal," katanya pada sesi pertanyaan dan jawab lisan di parlimen hari ini.Terdahulu, beliau berkata tahap simpanan ahli KWSP adalah rendah dan sangat membimbangkan terutamanya setelah perlaksanaan empat fasiliti pengeluaran berkaitan COVID-19 iaitu i-Lestari, i-Sinar, i-Citra serta Pengeluaran Khas sebanyak RM155 bilion.Beliau turut memaklumkan seramai 6.62 juta ahli KWSP berumur bawah 55 tahun mempunyai simpanan kurang daripada RM10,000.

(Timbalan Menteri Kewangan 1, Datuk Mohd Shahar Abdullah)


Ambil semangat muhibbah selesai perbezaan pendapat - Abang Jo

KUCHING, 7 Ogos - Sarawak berharap sebarang perbezaan pendapat antara negeri itu dengan kerajaan Persekutuan dapat diselesaikan secara muhibbah dalam semangat kekeluargaan.Premier Sarawak Tan Sri Abang Johari Tun Openg berkata sama seperti sebuah keluarga yang besar, semestinya akan berlaku perbezaan pendapat serta cara berlainan untuk melaksanakan sesuatu antara Semenanjung dan Sarawak.Jelasnya keadaan seperti itu tidak menjadi masalah besar, sekiranya pandangan dan kaedah yang berlainan ini diselesaikan secara baik.“Tidak ada perbezaan yang tidak dapat diselesaikan jika dibincang secara ikhlas untuk kepentingan bersama dan menang-menang untuk semua pihak,” katanya.Beliau berkata demikian semasa berucap di majlis Perasmian Penutupan Jelajah Aspirasi Keluarga Malaysia (AKM) Sarawak di Dataran Perayaan Petra Jaya di sini, hari ini.

(Perdana Menteri Datuk Seri Ismail Sabri Yaakob bersama Premier Sarawak Tan Sri Abang Johari Tun Openg dan penduduk tempatan pada majlis Perasmian Penutupan Jelajah Aspirasi Keluarga Malaysia (AKM) Sarawak di Dataran Perayaan Petra Jaya/FOTO FB Nanta Linggi)

Majlis tersebut turut dihadiri oleh Perdana Menteri Datuk Seri Ismail Sabri Yaakob.Sementara itu, Abang Johari berkata Sarawak menghargai sedikit kebebasan serta autonomi untuk membuat keputusan sendiri dalam gagasan Persekutuan Malaysia, demi kemajuan negeri itu.Katanya melalui kebebasan itu beliau berharap agar suatu hari nanti mampu setanding dengan kawasan-kasawan lain, yang sudah maju di negara ini.“Sebagai sebahagian daripada Keluarga Malaysia besar, saya pasti Perdana Menteri dan barisan para pemimpin di peringkat keluarga besar, ingin melihat keluarga kecil Sarawak juga berjaya dalam apa jua program pembangunan yang dilaksanakan,” katanya.Jelajah AKM ini berkonsepkan keterangkuman, kebersamaan dan kesyukuran dengan menggambarkan keutuhan negara yang terikat dengan nilai didikan sempurna dalam sebuah keluarga, selain frasa Keluarga Malaysia itu disifatkan lebih inklusif kerana merentasi sempadan agama dan bangsa.Sepanjang tiga hari jelajah AKM Sarawak yang bermula Jumaat lalu (5 Ogos), pelbagai acara dan aktiviti disediakan dengan penglibatan 28 agensi perkhidmatan awam yang menyediakan pelbagai bantuan dan perkhidmatan. - BERNAMA


Tiada bukti penggunaan 5G boleh menyebabkan kanser

PETALING JAYA, 5 Ogos- Tiada sebarang data membuktikan penggunaan rangkaian perkhidmatan 5G boleh menyebabkan kanser.

Timbalan Menteri Komunikasi dan Multimedia, Datuk Zahidi Zainul Abidin berkata pihaknya tidak menerima sebarang laporan berkaitan kesan bahaya tersebut.

"Sampai sekarang ini kita tidak ada masalah kesihatan tidak ada laporan kesihatan yang mengatakan 5G memudaratkan kesihatan tidak ada. Jadi sebab itu kalaulah kita tidak buat di kawasan padat penduduk maka rakyat akan marah pada kita, ini permintaan cukup tinggi," kata Zahidi selepas majlis pelancaran filem 'The Lord Musang King' di sini.

Terdahulu Persatuan Pengguna Islam Malaysia (PPIM) menyatakan, masih ada kebimbangan dalam kalangan pengguna jika kelajuan 5G mencapai 100 gigahertz (GHz) boleh memudaratkan kesihatan manusia.

Oleh itu pihak PPIM mencadangkan agar pembinaan menara teknologi 5G jauh dari penempatan dan tidak lebih daripada 28 GHz.

(Datuk Zahidi Zainul Abidin selepas majlis pelancaran filem 'The Lord Musang King' di Petaling Jaya)


Hishammuddin puas hati dengan kelengkapan Poliklinik Kesihatan ATM Kem Penrissen

KUCHING, 5 Ogos- "Banyak kepuasan". Itu ungkapan yang keluar dari mulut Menteri Pertahanan Datuk Seri Hishammuddin Tun Hussein selepas melawat Poliklinik Kesihatan Angkatan Tentera Malaysia (ATM) di Kem Penrissen di Kuching.Apatah lagi majlis pecah tanah projek yang bernilai RM28.4 juta itu yang dilaksanakan oleh pihak JKR Sarawak bermula pada 21 Nov 2017, telah disempurnakan oleh beliau sendiri.Idea pembinaan poliklinik olehnya itu merupakan suatu perjuangan yang telah lama dirancang, bagi menjaga kebajikan anggota ATM.Menurutnya, semangat kesungguhan, keberanian dan kemampuan anggota tentera banyak bergantung kepada layanan yang diberikan oleh kerajaan dan masyarakat kepada mereka, khasnya dari segi soal kebajikan.Ini telah, sedang dan akan terus menjadi keutamaan kementeriannya, namun usaha itu harus turut dibantu oleh pihak korporat bagi menjamin kestabilan dan keselamatan negara. “Pihak swasta contohnya di Sarawak ini, di mana kita memastikan kestabilan dan keselamatan, dalam sektor minyak dan gas sahaja, saya menyeru, merayu dan minta sangat mereka tampil ke hadapan dengan tanggungjawab sosial korporat untuk memperlengkapkan poliklinik-poliklinik yang akan kita bina,” kata Hishammuddin.

(Datuk Seri Hishammuddin merasmikan Poliklinik Kesihatan ATM di Kem Penrissen di Kuching)

Menurutnya, empat lagi poliklinik seumpama itu akan dibina iaitu di Sungai Petani, Kedah, Seberang Takir (Terengganu), Kluang (Johor) dan Kuantan (Pahang).Poliklinik kesihatan pertama ATM di Sarawak yang didirikan di tapak seluas 13,643 meter persegi itu, bakal memberi manfaat kepada kira-kira lebih 12,000 anggota ATM, keluarga serta veteran ATM di Kuching dan kawasan sekitar untuk menikmati kemudahan kesihatan yang selesa dan lebih baik.Ia bertujuan mengurangkan kebergantungan kepada hospital kerajaan di Kuching dan pusat-pusat kesihatan ATM lain, di samping bakal menempatkan khidmat doktor pakar perubatan dan pakar pergigian termasuk kemudahan pesakit luar dan wad.

Kemudahan perkhidmatannya meliputi klinik tentera, klinik kesihatan keluarga, unit kecemasan, dewan bedah, wad pesakit dalam, pusat hemodialisis, unit rehabilitasi, perkhidmatan pergigian, kesihatan awam, makmal perubatan, farmasi dan pengimejan (X-ray).

Dengan beroperasinya poliklinik ini, warga ATM, keluarga serta veteran ATM tidak lagi perlu diterbangkan atau dirujuk kepada HAT atau hospital di Semenanjung Malaysia bagi mendapatkan khidmat doktor pakar ataupun kemudahan lain kecuali bagi kes-kes tertentu sahaja.- BERNAMA


Projek pembinaan kapal tempur pesisir pantai (LCS) tidak akan dihentikan- Hishammuddin

KUCHING, 5 Ogos- Projek pembinaan kapal tempur pesisir (LCS) tidak akan dihentikan malah akan diteruskan dengan lancar.Menteri Kanan Pertahanan,, Datuk Seri Hishammuddin Tun Hussein menegaskan ketika menjawab kenyataan yang dikeluarkan Ketua Pembangkang, Datuk Seri Anwar Ibrahim yang mengesa kerajaan menghentikan projek LCS. "Kalau nak dihentikan ianya bercanggah dengan apa yang mereka telah pun membuat keputusan semasa mereka memerintah, masa Pakatan Harapan (PH) memerintah dahulu mereka telah putuskan bahawa LCS ini akan diteruskan," katanya ketika sidang media selepas melawat Poliklinik Kesihatan Angkatan Tentera Malaysia (ATM) di Kem Penrisse, Kuching. LCS merupakan aset yang amat diperlukan demi keselamatan perairan negara, sejajar dengan Program Transformasi Armada.

(Kapal Tempur Pesisir Pantai (LCS)/ Foto Hiasan)

Disamping itu, lebih 400 vendor yang terlibat dengan 90 peratus daripadanya ada kaitan dengan veteran tentera akan gulung tikar sekiranya projek itu dihentikan.  Hishamuddin menyifatkan kenyataan Anwar hanya bermotif politik semata-mata.


JAKM Sarawak: Medium utama kerajaan sampaikan perancangan

KUCHING, 5 Ogos- Jelajah Aspirasi Keluarga Malaysia (JAKM) terus menjadi medium utama kerajaan untuk menyampaikan perancangan kepada umum.Dengan kejayaan program pertama di Kuala Lumpur, JAKM diteruskan di Bumi Kenyalang selepas penganjurannya di Johor, Perlis, Sabah, Terengganu, Perak dan Kelantan.Menurut Ketua Setiausaha Kementerian Kerja Raya, Datuk Wan Ahmad Uzir Wan Sulaiman, JAKM Sarawak buat julung kalinya menampilkan sebuah Kubah Planetarium oleh Kementerian Sains, Teknologi dan Inovasi.  Tambah Datuk Wan Uzir, khemah untuk Industri Kecil dan Sederhana (IKS) mendapat sambutan pengunjung dengan 80 gerai terlibat, selain jualan Keluarga Malaysia yang menawarkan keperluan asas harian dengan harga lebih murah sehingga 30 peratus.  Rata- rata pengunjung yang ditemui menghargai usaha kerajaan tersebut.

Ketua komunikasi korporat JPM, Ahmad Raziz Rashid berkata Lembaga Pembangunan Koridor Wilayah Sarawak (RECODA) merupakan antara agensi terlibat yang mempelawa golongan lepasan sekolah untuk merebut peluang pekerjaan yang ditawarkan.

"Peluang pekerjaan yang ditawarkan 'range' nya besar dan luas daripada lepasan SPM hingga yang kehilangan kerja akibat COVID-19," katanya.

(Ketua komunikasi korporat JPM, Ahmad Raziz Rashid)

JAKM Sarawak yang berlangsung selama tiga hari bermula hari ini menyediakan pelbagai acara dan aktiviti dengan penglibatan 28 agensi perkhidmatan awam dengan pelbagai perkhidmatan.


Hari Kebangsaan: JAPEN Melaka tawar kelainan

AYER KEROH, 5 Ogos- Berbeza dengan sambutan bulan kebangsaan sebelum ini, Jabatan Penerangan (JAPEN) Melaka tidak lagi hanya mengedarkan Jalur Gemilang kepada orang ramai.Tahun ini, bendera kebangsaan akan terus dipasang di setiap lokasi program menerusi aktiviti gotong-royong. Sebanyak 11,000 jalur gemilang pelbagai saiz disediakan untuk program terbabit.Ia akan diagih dan dipasang dalam siri jelajah program di seluruh negeri.Menurut Pengarah JAPEN Melaka, Shahrom Ravin Daram Abdullah, Majlis Pelancaran Bulan Kebangsaan serta Kibar Jalur Gemilang 2022 Peringkat Negeri akan diadakan Sabtu depan di Dataran Sejarah Ayer Keroh.Ia bakal dirasmikan Ketua Menteri, Datuk Seri Sulaiman Md Ali. ”Kemudian akan ada beberapa agensi yang kita kenal pasti maknanya di sepanjang bulan kebangsaan ini maknanya bukan sekadar Majlis Pelancaran di peringkat negeri Melaka, maknanya akan ada pengisian sehingga 16 September daripada jabatan dan agensi masing- masing pun ada perancangannya," katanya.

(Pengarah JAPEN Melaka, Shahrom Ravin Daram Abdullah)

Aktiviti diteruskan dengan Program Kembara Keluarga Malaysia dan akan menerima baton Jalur Gemilang dari Johor pada 16 Ogos ini. Sementara itu, orang ramai yang ditemui turut teruja apabila program kemerdekaan dapat dibuat secara bersemuka tahun ini.  Adam Rashid berkata ia harus di sambut dengan meriah setelah sambutannya tidak dapat diraikan sebelum ini kerana pandemik COVID-19 yang melanda seluruh negara. "Pada pandangan saya sepatutnya diteruskan sebab ia menggamit memori semasa kecil. Generasi muda sekarang harus diberi pendedahan sebab sebelum dua tahun kita tidak dapat raikannya secara meriah," katanya.

Sementara itu, Ronald Wong turut menyambut baik penganjuran sambutan Hari Kebangsaan yang bakal diadakan secara meriah."Ya memang patut diadakan sebab kita kan sudah dua tahun tiada sambutan Hari Kebangsaan ini. Harap kedatangan bulan Ogos kali ini akan lebih bermakna dan sambutannya dapat diraikn secara meriah dan menyatukan kita semua sebagai Keluarga Malaysia," ujarnya.


Kebolehpasaran graduan: UMP lepasi sasaran ditetapkan empat tahun berturut-turut

KUANTAN, 5 Ogos- Universiti Malaysia Pahang (UMP) berjaya mengekalkan pencapaian cemerlang empat tahun berturut-turut dengan kebolehpasaran graduan melepasi 90 peratus.Angka itu melebihi sasaran 80 peratus ditetapkan Kementerian Pengajian Tinggi.Menurut Naib Canselornya, Profesor Datuk Dr. Yuserrie Zainuddin, kebolehpasaran graduan melonjak tahun ini melonjak kepada 96 peratus dengan 70 peratus graduan daripadanya bekerja menjurus kepada bidang pengajian masing-masing.  “Tetapi yang 70 peratus itu adalah yang bekerja tetapi yang selebihnya itu ada yang berniaga dan yang bekerja sendiri yang menunggu pekerjaan, dalam 20 peratus lebih kurang, yang sambung belajar yang bekerja sendiri jadi usahawan dan mengikuti latihan jadi yang tak bekerja itu tadi kalau ikutkan survey kita itu tadi empat peratus," katanya.

(Naib Canselor UMP, Profesor Datuk Dr. Yuserrie Zainuddin)

UMP turut diiktiraf universiti teknikal terbaik Malaysia selain menduduki tangga kesembilan universiti seluruh negara.Yuserrie berkata demikian ketika sidang media memperkenalkan penerima anugerah sempena Majlis Konvokesyen ke-16, UMP di Dewan Kompleks Sukan UMP, Gambang, Kuantan.Seramai 4,082 graduan sesi 2021 bakal menerima ijazah dan diploma masing-masing pada majlis konvokesyen yang akan bermula esok sehingga Selasa ini.Daripada keseluruhan graduan diraikan itu, 280 merupakan penerima doktor falsafah dan sarjana, 2,741 graduan sarjana muda dan diploma serta 1,061 graduan UMP Advanced.Sesi pertama majlis konvokesyen itu kan disempurnakan Pro Canselor UMP, Tan Sri Abi Musa Asaari Mohamed Nor.


Mahkamah benar permohonan 1MDB berhubung dokumen dalam kes saman terhadap Riza Shahriz

KUALA LUMPUR, 5 Ogos - Mahkamah Tinggi di sini pada Khamis membenarkan permohonan 1Malaysia Development Berhad (1MDB) berhubung penzahiran dokumen dalam kes saman terhadap penerbit filem Hollywood Riza Shahriz Abdul Aziz dan dua syarikat miliknya. Peguam Datuk Hariharan Tara Singh yang mewakili Riza Shahriz dan dua syarikat itu berkata keputusan itu dibuat Hakim Datuk Amarjeet Singh yang disampaikan menerusi e-mel."Hakim memberi masa 30 hari untuk pihak-pihak defendan mematuhi perintah itu. Mahkamah juga menetapkan 12 Sept ini bagi pengurusan kes selanjutnya," katanya ketika dihubungi pemberita.Peguam Rabindra S Nathan dan Vanessa Thong Chon Yen mewakili 1MDB dan tiga subsidiarinya iaitu 1MDB Energy Holdings Limited, 1MDB Energy Limited dan 1MDB Energy (Langat) Limited tersebut selaku plantif. 1MDB memohon supaya syarikat Red Granite Pictures Incorporated serta Red Granite Capital Limited selaku defendan kedua dan ketiga menyampaikan kepada plaintif senarai dokumen yang berada atau pernah berada dalam milikan syarikat itu.1MDB juga memohon agar kedua-syarikat itu menyampaikan kepada plaintif mengenai notis pemeriksaan iaitu tarikh, masa dan tempat di mana dokumen-dokumen asal yang dinyatakan dalam senarai itu untuk diperiksa oleh plaintif, atau peguam atau pekerjanya.Antara dokumen dan surat menyurat yang diminta ialah berkaitan penerimaan dana sebanyak US$10,173,104 oleh defendan kedua (Red Granite Pictures Incorporated) dan 'representasi' yang dikatakan dibuat kepada defendan pertama (Riza Shahriz) bahawa wakil Keluarga Diraja Saudi bersetuju untuk memberi pinjaman kepada Riza Shahriz bagi tujuan perniagaan defendan-defendan.

Selain itu, dokumen pembeliaan hartanah di New York, California dan London termasuk invois, nota kredit, baucar pembayaran dan resit berkaitan dengan pemindahan dana daripada Akaun Red Granite Capital kepada suatu akaun faedah atas peguam ) yang dipegang oleh firma guaman Shearman & Sterling LLP (Shearman US) di Amerika Syarikat pada Jun 2012 dan Nov 2012. Dokumen lain ialah surat menyurat berkaitan dengan penerimaan dana berjumlah US$238 juta oleh defendan ketiga (Red Granite Capital Limited) dan semua surat menyurat antara defendan-defendan dan BSI Singapore berkaitan dengan penerimaan dana itu.1MDB dan tiga subsidiarinya itu memfailkan permohonan itu pada 28 Jan lepas, memohon dokumen-dokumen berkenaan bagi membantu plaintif dalam membuktikan tuntutan mereka selain membolehkan plaintif memperoleh maklumat lanjut untuk menyokong tuntutan dalam saman tersebut.Dalam saman yang difailkan pada 7 Mei tahun lepas, ketiga-tiga plaintif mendakwa pada 2011 dan 2012, Riza Shahriz serta dua syarikatnya menerima dana kira-kira US$248 juta daripada mereka yang didakwa disalah guna apabila defendan menggunakan dana itu untuk kepentingan peribadi dan kepentingan rakan sekutu mereka, termasuk bagi membiayai penerbitan filem dan pembelian pelbagai harta tanah.Oleh itu, plantif memohon perisytiharan bahawa Riza Shahriz bertanggungjawab atas salah guna dana itu dan penggunaan dana yang tidak adil serta memohon pembayaran balik dana yang disalahgunakan.Riza Shahriz dan dua syarikatnya dalam pernyataan pembelaan mendakwa memperoleh pinjaman berkenaan daripada keluarga Diraja Arab Saudi atau International Petroleum Investment Company untuk menerbitkan beberapa filem di Amerika Syarikat, bukan daripada dana 1MDB.Beliau mendakwa sukar bagi penerbit filem yang tidak dikenali untuk memperoleh pinjaman daripada bank, oleh sebab itu beliau memutuskan untuk mendapatkan pinjaman daripada individu atau syarikat. -BERNAMA


Mayat lelaki dikhuatiri lemas ketika memancing dijumpai

BENTONG, 4 Ogos- Seorang lelaki yang dikhuatiri lemas selepas dihanyutkan arus deras ketika memancing di kawasan Loji Air Semantan, Kampung Lengkong di Bentong, kelmarin, ditemui lemas pagi tadi.Mayat mangsa, Amiruddin Asyraf Mat Saman, 26 tahun, ditemui dalam keadaan terapung pada jarak 1.5 kilometer dari lokasi kejadian.Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani berkata, mayat mangsa ditemui pada pukul 10.28 pagi tadi oleh unit Pasukan Penyelamatan Di Air (PPDA) dan pasukan K9.Katanya, operasi mencari dan menyelamat (SAR) yang memasuki hari kedua dimulakan pada pukul 8.30 pagi tadi dengan kawasan pencarian diperluas hingga 5 kilometer dari lokasi kejadian.Operasi melibatkan 55 orang termasuk anggota dari Balai Bomba dan Penyelamat (BBP) Bentong dan BBP Karak, sambil dibantu pihak polis, Angkatan Pertahanan Awam Malaysia, RELA dan orang awam.

(Operasi SAR melibatkan 55 anggota BBP Bentong dan BBP Karak,  pihak polis, Angkatan Pertahanan Awam Malaysia, RELA dan orang awam)

Dalam kejadian kira-kira pukul 6 petang, Selasa lalu, mangsa yang sedang memancing bersama seorang rakannya dilaporkan terjatuh ke dalam sungai dan dihanyutkan arus deras.Bomba yang menerima panggilan berhubung kejadian pada pukul 6.22 petang, bergegas ke tempat kejadian bagi melakukan operasi pencarian.Bagaimanapun, rakan mangsa sempat diselamatkan oleh pihak bomba.


Generasi muda diharap lebih matang, bijaksana dalam beri kritikan terhadap kerajaan

(Timbalan Menteri Besar Kelantan, Datuk Mohd Amar Nik Abdullah)

KOTA BHARU, 4 Ogos- Kerajaan negeri Kelantan berharap orang ramai khususnya generasi muda supaya lebih matang dan bijaksana dalam memberi kritikan terhadap kerajaan.Timbalan Menteri Besar, Datuk Mohd Amar Nik Abdullah berkata, pihaknya menerima sebarang kritikan namun ia haruslah berlandaskan maklumat yang jelas dan bukan sekadar mengikut sentimen semasa.Jelasnya, kebebasan bersuara adalah prinsip asas dalam amalan demokrasi di negara ini namun, jika dakwaan itu berselisih dengan maklumat jelas ia dapat menimbulkan kekeliruan dalam masyarakat.“Saya menasihatkan pengundi-pengundi terutama generasi muda supaya lebih matang dan bijaksana apabila berdepan dengan isu mereka boleh menjadi kritikal. Saya setuju generasi muda perlu kritikal kita tidak boleh jadi 'yes man' sebab mereka ini bakal pemimpin tapi kita kena dapatkan maklumat yang jelas tentang sesuatu perkara kemudian mengkritik dengan kematangan bukan ikut sentimen," katanya.Mohd Amar berkata demikian ketika ditemui pemberita selepas Majlis Pelancaran Bulan Kebangsaan dan Kibar Jalur Gemilang 2022 Peringkat Negeri Kelantan di Stadium Sultan Muhammad Ke-Empat, Kota Bharu.Majlis tersebut telah disempurnakan oleh Menteri Besar Kelantan, Datuk Ahmad Yakob dengan acara Flag Off Kembara Merdeka Keluarga Malaysia yang melibatkan 100 jentera daripada pelbagai jabatan dan agensi selain Badan Bukan Kerajaan (NGO).

(Datuk Mohd Amar (dua dari kiri) bersama Menteri Besar Kelantan, Datuk Ahmad Yakob (tengah) pada Majlis Pelancaran Bulan Kebangsaan dan Kibar Jalur Gemilang 2022 Peringkat Negeri Kelantan di Stadium Sultan Muhammad Ke-empat, Kota Bharu)


Rampasan haiwan: Tindakan diambil mengikut undang-undang- Perhilitan

GEORGE TOWN, 4 Ogos- Rampasan haiwan oleh Jabatan Perlindungan Hidupan Liar dan Taman Negara (Perhilitan) di sebuah premis di Jelutong, Pulau Pinang pada Mac lalu dibuat berdasarkan peruntukan undang-undang.

Justeru, tidak patut timbul isu kononnya jabatan terbabit bertindak sesuka hati.Pengarahnya, Noraini Nasaruddin menegaskan terdapat beberapa kesalahan dikesan dalam operasi itu.Antaranya, nama pemilik kedai berbeza daripada individu sebenar selain pelanggaran Akta Pemuliharaan Hidupan Liar 2010."Jabatan Perhilitan Pulau Pinang sudah buat satu rampasan pada 25 Mac lalu ke atas satu premis , jadi kita mendapati kesemua hidupan liar yang ada di premis tersebut, dijual tanpa apa-apa dokumen yang sah daripada Jabatan Perhilitan sendiri, jadi itu yang menyebabkan kita rampas barang-barang tu," katanya.Beliau turut memaklumkan bahawa mahkamah telah mengeluarkan perintah pelupusan ke atas rampasan terbabit.Sebarang tindakan lanjut akan dibuat berdasarkan nasihat Penasihat Undang-Undang jabatan. Noraini mengulas dakwaan pemilik kedai terbabit yang mendakwa Jabatan Perhilitan tidak memberi makluman lanjut mengenai rampasan. Dia juga mendakwa kerugian RM200,000 akibat operasi itu.


Rangka tindakan, jawatankuasa tangani gelandangan akan diwujudkan -PM

(Perdana Menteri, Datuk Seri Ismail Sabri Yaakob mempengerusikan Mesyuarat Jawatankuasa Kabinet BagiKesejahteraan Golongan Rentan)

KUALA LUMPUR, 3 Ogos - Kerajaan mengambil pendekatan usaha sama dengan pelbagai pihak bagi menangani isu gelandangan dalam membantu golongan itu untuk menjalani kehidupan yang lebih sejahtera.Perkara itu disuarakan Perdana Menteri, Datuk Seri Ismail Sabri Yaakob dalam Mesyuarat Jawatankuasa Kabinet Bagi Kesejahteraan Golongan Rentan yang dihadiri oleh menteri-menteri, timbalan-timbalan menteri berkaitan serta pegawai-pegawai kanan kementerian dan jabatan terlibat.Menerusi satu kenyataan media, beliau menjelaskan mesyuarat tersebut telah bersetuju untuk mewujudkan rangka tindakan dan penubuhan jawatankuasa mengenai isu gelandangan bagi menetapkan hala tuju berkaitan isu tersebut. Ini kerana pada masa kini, tiada punca kuasa dan perundangan yang khusus dalam pengoperasian dan pengendalian gelandangan di negara ini.Antara program sedia ada di bawah Kementerian Wilayah Persekutuan adalah Pusat Transit Gelandangan Kuala Lumpur, Rumah Bimbingan Gelandangan dan Pusat Transformasi Anjung Kelana.

(Perdana Menteri, Datuk Seri Ismail Sabri Yaakob mempengerusikan Mesyuarat Jawatankuasa Kabinet Bagi Kesejahteraan Golongan Rentan)

Mesyuarat turut bersetuju dengan cadangan Kementerian Pembangunan Wanita, Keluarga dan Masyarakat (KPWKM) untuk meningkatkan pendaftaran pusat jagaan sedia ada, menggandakan tindakan penguatkuasaan ke atas pusat jagaan dan menyemak semula Akta Pusat Jagaan 1993 (Akta 506) serta Peraturan-Peraturan Pusat Jagaan 1994."Sementara itu, Akta Kemudahan dan Perkhidmatan Jagaan Kesihatan Warga Emas Swasta 2018 (Akta 802) akan dikuatkuasakan sebagai persediaan kepada unjuran Malaysia mencapai status Negara Tua menjelang 2030 serta menyokong perkembangan industri penjagaan kesihatan warga emas di pusat jagaan swasta.Bagi meningkatkan kecekapan pengurusan pusat jagaan, KPWKM turut melaksanakan Projek Rintis Penyampaian Perkhidmatan Alternatif (Alternative Service Delivery, ASD) di sebuah pusat jagaan warga emas bermula pada 21 November 2021," katanya dalam kenyataan di sini hari ini.Pendekatan baharu ini melibatkan kerjasama strategik melalui perkongsian kepakaran NGO yang berpengalaman dalam penjagaan warga emas untuk memastikan pusat jagaan diuruskan dengan berkesan.


KPDNHEP Pahang tahan dua individu seleweng diesel RM59,000.00

KUANTAN, 3 Ogos- Dua individu tempatan ditahan, dipercayai terbabit dalam penyelewengan minyak diesel bersubsidi dianggarkan bernilai RM59,000.00.

Pengarah Kementerian Perdagangan Dalam Negeri dan Hal Ehwal Pengguna (KPDNHEP) Pahang, Datuk Mark Ujin berkata Kedua-dua suspek berusia 51 dan 21 tahun itu ditahan ketika sedang mengisi minyak di Indera Mahkota, Kuantan, dengan menggunakan sebuah lori tujuh tan yang telah diubah suai.Tangkapan membawa kepada penemuan 8 tangki petak yang telah diubah suai, di bahagian belakang lori dengan dianggarkan setiap tangki petak berkapasiti 1,000 liter.

(Pengarah KPDNHEP Pahang, Datuk Mark Ujin)

"Turut ditemui, hos khas yang digunakan bagi tujuan memindahkan diesel dari tangki minyak lori ke tangki petak berkenaan", katanya.  Modus operandi sindiket tersebut adalah dengan mengisi diesel di lebih lima stesen minyak bagi memenuhi tangki petak tersebut."Lori tersebut telah diubah suai yang mana melibatkan tangki di bawah bahagian lori. Jadi ada satu alat biasanya pam diesel-diesel minyak tersebut naikkan ke dalam lori disedut naik ke atas. Ini menunjukkan sindiket terancang", katanya pada sidang media di Pejabat KPDNHEP Pahang, Kuantan di sini. Beliau turut menjelaskan diesel itu dipercayai untuk pasaran luar negeri Pahang dan tidak menolak kemungkinan suspek sebahagian sindiket penyelewengan minyak diesel yang kerap menukar kenderaan bagi mengelak dikesan pihak berkuasa. Siasatan lanjut dijalankan mengikut Peraturan 18(1) Peraturan-Peraturan Kawalan Bekalan (pindaan) 2021 dan Akta Kawalan Bekalan 1961.


Saifuddin ketuai delegasi Malaysia ke AMM di Phnom Penh

PUTRAJAYA, 2 Ogos- Menteri Luar Datuk Seri Saifuddin Abdullah akan mengetuai delegasi Malaysia ke Mesyuarat Menteri-Menteri Luar ASEAN ke-55 (AMM ke-55) dan Mesyuarat-Mesyuarat Berkaitan yang dihoskan Kemboja selaku Pengerusi ASEAN 2022.

Menerusi satu kenyataan daripada Wisma Putra,  Malaysia dijadual menyertai beberapa mesyuarat sepanjang tujuh hari, bermula 31 Julai hingga 6 Ogos.Mesyuarat itu termasuk Mesyuarat Menteri-Menteri Luar ASEAN Ke-55, Mesyuarat Menteri-menteri Luar ASEAN dengan negara rakan dialog secara berasingan (China, Korea, Jepun, United Kingdom, India, Kanada, Australia, New Zealand, Kesatuan Eropah, Amerika Syarikat dan Rusia), Mesyuarat Menteri-menteri Luar  ASEAN+3 Ke-23 (APT FMM Ke-23), Mesyuarat Menteri-menteri Luar Sempena Sidang Kemuncak Asia Timur Ke-12 (EAS FMM Ke-12), Forum Serantau ASEAN Ke-29 (ARF Ke-29), Mesyuarat Suruhanjaya Kawasan Bebas Senjata Nuklear Asia Tenggara (SEANWFZ) dan mesyuarat bersama wakil-wakil Suruhanjaya Antara Kerajaan ASEAN Mengenai Hak Asasi Manusia (AICHR).Malaysia, sebagai Negara Penyelaras untuk Hubungan Dialog ASEAN-Kanada 2021-2024, akan bersama mempengerusikan Mesyuarat Menteri-menteri Luar ASEAN-Kanada.Pada AMM ke-55, Menteri-menteri Luar ASEAN akan membincangkan kemajuan Pembangunan Komuniti ASEAN, Keutamaan dan Hasil Utama ASEAN termasuk strategi bersama pemulihan sosioekonomi COVID-19.Turut bakal dibincangkan Pelan Pembangunan Keselamatan Politik ASEAN 2025, isu-isu serantau serta persiapan untuk Sidang Kemuncak ASEAN Ke-40 dan Ke-41 dan Mesyuarat-mesyuarat Berkaitan, yang dijadualkan pada November 2022.Antara isu-isu yang akan dibangkitkan oleh Malaysia semasa mesyuarat-mesyuarat itu termasuk usaha pemulihan ekonomi pasca COVID-19, pengukuhan multilateralisme, kemampanan dan perubahan iklim, kerjasama kesihatan awam, ekonomi dan transformasi digital, isu Laut China Selatan, situasi di Ukraine dan konflik di Myanmar.

(Menteri Luar Datuk Seri Saifuddin Abdullah)


Malaysia, AS akan terus pererat kerjasama untuk kemakmuran ekonomi dan keselamatan - PM

(Datuk Seri Ismail Sabri Yaakob menyampaikan ucapan ketika hadir pada majlis makan tengah hari bersama Speaker Dewan Perwakilan Amerika Syarikat, Nancy Pelosi/ Foto BERNAMA)

KUALA LUMPUR, 2 Ogos - Perdana Menteri, Datuk Seri Ismail Sabri Yaakob mengakui Washington dilihat rakan kongsi Kuala Lumpur yang penting dalam semua bidang termasuk ketika pandemik COVID-19.Beliau berkata Amerika Syarikat (AS) banyak membantu Malaysia ketika mengalami kesukaran dengan menyumbangkan vaksin untuk kegunaan rakyat."Dalam bidang ekonomi, dari segi pelaburan, AS merupakan pelabur terbesar dalam negara kita dan dagangan AS jatuh pada (kedudukan) 3, 4 dari segi dagangan, dari segi hubungan pertahanan AS-Malaysia, AS banyak bantu kita sepanjang tahun sehingga 2022, 'assistance' (bantuan) nya tentang 'defence' (pertahanan) melebihi AS$200 juta, begitu juga dari segi pandemik waktu kita mengalami kesukaran pandemik COVID-19, AS banyak bantu kita sebagai contoh beri kita secara percuma bantuan vaksin Pfizer sebanyak 1 juta," kata beliau ketika berucap pada majlis makan tengah hari meraikan lawatan rasmi Speaker Dewan Perwakilan Amerika Syarikat, Nancy Pelosi ke Malaysia, di sini hari ini.Ia merupakan lawatan sulung Pelosi ke Kuala Lumpur.

(Datuk Seri Ismail Sabri Yaakob hadir pada majlis makan tengah hari bersama Speaker Dewan Perwakilan Amerika Syarikat, Nancy Pelosi)

Ismail Sabri memaklumkan hubungan antara Amerika Syarikat dan negara ASEAN semakin akrab selepas berlangsungnya Sidang Kemuncak ASEAN-Amerika Syarikat, di Washington Mei lalu.Pelosi juga menyatakan hubungan diplomatik lebih enam dekad antara kedua negara menjadikannya lebih istimewa dan bernilai.“Malaysia sangat penting. Kami telah menjalin hubungan lebih 60 tahun antara AS dan Malaysia. Kami menghargai hubungan itu," katanya. Pada April 2014, hubungan diplomatik Washington dan Kuala Lumpur dinaik taraf kepada Perkongsian Komprehensif.


Pelosi dan delegasi kongres berbesar hati sambutan diberikan Ismail Sabri

(Nancy Pelosi berkata AS dan Malaysia sepakat untuk terus bekerjasama dari segi kepentingan keselamatan bersama, ekonomi, perdagangan, pemerdagangan orang dan isu iklim)

KUALA LUMPUR, 2 Ogos - Speaker Dewan Perwakilan (Dewan Rakyat) Amerika Syarikat (AS), Nancy Pelosi yang tiba di Malaysia hari ini berkata beliau dan delegasi kongres berbesar hati dengan sambutan yang diberikan oleh Perdana Menteri, Datuk Seri Ismail Sabri Yaakob dan Menteri Luar, Datuk Seri Saifuddin Abdullah.Pelosi dalam satu kenyataan kepada Bernama menerusi Kedutaan AS di sini, selepas pertemuan dengan Ismail Sabri berkata kedua-dua pihak turut terlibat dalam perbincangan mengenai memajukan matlamat bersama bagi mewujudkan Indo-Pasifik yang bebas dan selamat."Pertemuan dengan Perdana Menteri itu menyusul selepas mesyuarat ahli parlimen dan kongres yang dipengerusikan Speaker Parlimen, Tan Sri Azhar Harun. Perbincangan itu termasuk mengenai cabaran keselamatan, peluang ekonomi dan keutamaan tadbir urus.“Dalam setiap pertemuan kami, kami menyampaikan penghargaan kepada Malaysia atas undi yang diberikan di Pertubuhan Bangsa-Bangsa Bersatu mengenai pencerobohan Rusia dan kepimpinannya di ASEAN untuk menolak Burma kerana kekerasan yang dilakukan. “Perbincangan mengenai tadbir urus kami tertumpu pada integriti dalam kerajaan, menangani krisis iklim dan memerangi COVID-19,” tambahnya.

(Nancy Pelosi dan delegasi kongres berbesar hati dengan sambutan yang diberikan oleh Perdana Menteri, Datuk Seri Ismail Sabri Yaakob dan Menteri Luar, Datuk Seri Saifuddin Abdullah)

Pelosi berkata kedua-dua negara sepakat untuk terus bekerjasama dari segi kepentingan keselamatan bersama, ekonomi, perdagangan, pemerdagangan orang dan isu iklim.Beliau dan delegasi kongres tiba di Malaysia pada Selasa sebagai sebahagian daripada lawatan rasmi ke empat negara Asia.Kuala Lumpur adalah persinggahan kedua Pelosi selepas melawat Singapura pada Isnin sebelum ke Korea Selatan dan Jepun. Lawatan beliau menjadi tumpuan banyak pihak yang menantikan sama ada Taiwan turut berada dalam jadual lawatannya. Kementerian Luar China sebelum ini menyatakan jika Pelosi melawat Taiwan, Beijing akan mengambil langkah tegas untuk melindungi kedaulatan dan integriti wilayahnya, dan AS perlu memikul tanggungjawab sepenuhnya ke atas semua kesan yang timbul daripada lawatan itu. -BERNAMA


RM11.6 juta disalurkan melalui IAP, ringankan beban industri dalam isu bahan mentah kayu

KUALA LUMPUR, 2 Ogos - Sebanyak RM11.6 juta telah disalurkan Kementerian Perusahaan Perladangan dan Komoditi (KPPK) menerusi Program Bantuan Import (IAP) bagi tempoh 2020 hingga 30 Jun, 2022 untuk membantu menangani dan meringankan beban industri dalam isu bahan mentah kayu.Menterinya, Datuk Zuraida Kamaruddin berkata melalui program ini, pengimport dari sektor perkayuan diberi bantuan dari segi penanggungan sebahagian kos logistik untuk mengimport bahan mentah kayu ke Malaysia dan sehingga kini ia memberi manfaat kepada 262 syarikat.“Program yang dilaksanakan melalui agensi Majlis Kayu-kayan Malaysia (MTC) ini menyediakan bantuan maksimum tahunan di antara RM70,000 dengan RM115,000 bagi setiap syarikat, tertakluk kepada terma dan syarat,” katanya semasa Waktu Pertanyaan Menteri pada persidangan Dewan Rakyat di sini, Selasa.Beliau berkata demikian ketika menjawab soalan Yeo Bee Yin (PH-Bakri) mengenai langkah yang diambil kerajaan untuk mengatasi cabaran utama yang dihadapi industri perabot Malaysia pasca-COVID-19.Zuraida berkata KPPK melalui Lembaga Perindustrian Kayu Malaysia (MTIB) turut menyediakan pinjaman program sokongan bahan mentah bagi membantu industri memperoleh bahan mentah yang akan digunakan untuk pemprosesan produk siap.“Jumlah pinjaman maksimum RM20,000 sehingga RM1 juta mengikut nilai kos bahan mentah kayu disediakan dengan bayaran balik pinjaman selepas tiga hingga enam bulan,” katanya.Beliau berkata bagi isu logistik, Program Bantuan Eksport (EAP) telah dilaksanakan di mana pihak pengeksport produk kayu-kayan diberi bantuan kewangan bagi mengurangkan impak kenaikan kos pengangkutan laut yang naik secara mendadak sejak pandemik COVID-19.“Bantuan kewangan maksimum adalah RM15,000 bagi setiap syarikat yang layak. Sehingga 30 Jun 2022, jumlah peruntukan di bawah program EAP adalah RM2.21 juta dan 189 syarikat telah menerima manfaat daripada program ini,” katanya.

(FOTO FB UKK Kementerian Perusahaan Perladangan dan Komoditi)

Beliau berkata KPPK melalui MTC terus menggalakkan pihak industri perkayuan Malaysia untuk mengembangkan pasaran eksport melalui program penyertaan dalam pameran perdagangan serta misi pemasaran dan perniagaan di dalam dan luar negara.“Pasaran-pasaran seperti Amerika Syarikat, Eropah, Timur Tengah, ASEAN dan Oceania menjadi tumpuan bagi meningkatkan kebolehan pasaran produk kayu-kayan Malaysia.“KPPK melalui MTIB turut memberi subsidi bagi penyertaan syarikat-syarikat perkayuan terutama industri perabot dalam pameran tempatan dan antarabangsa seperti Pameran Perabot Antarabangsa Malaysia (MIFF), Pameran Perabot Eksport (EFE), Ecobuild Asia Tenggara, Ekspo Pengubahsuaian Antarabangsa Malaysia (REX), Ekspo 2020 Dubai, ARCHIDEX dan banyak lagi,” katanya.Zuraida berkata bagi membantu industri perkayuan terutama sektor perabot dalam membina keupayaan dan kebolehpasaran produk mereka, Program Promosi Penjenamaan telah dilaksanakan di mana 10 syarikat perkayuan telah dibimbing untuk membangunkan jenama syarikat dan produk mereka menerusi platform media sosial seperti Facebook, Instagram, Youtube dan TikTok.“Selain itu, KPPK melalui MTC juga aktif berkomunikasi dengan pengimport-pengimport di pasaran eksport melalui pejabat-pejabat serantau di China, Belanda, India, Amerika Syarikat, Emiriah Arab Bersatu dan Arab Saudi.“Melalui perhubungan secara berterusan dengan pemain-pemain industri, MTC juga boleh menjana dan berkongsi maklumat risikan pasaran dengan ahli industri perkayuan Malaysia,” katanya. - BERNAMA


Visa furada: 23 kertas siasatan dibuka, kerugian cecah RM5 juta

KUALA LUMPUR, 2 Ogos - Polis sudah menerima sebanyak 132 laporan polis berhubung kes penipuan pakej menunaikan ibadah haji membabitkan kerugian lebih RM5.6 juta setakat Ahad.Setiausaha Polis Malaysia Datuk Noorsiah Mohd Saaduddin berkata, 23 kertas siasatan telah dibuka dengan lima daripadanya telah lengkap dan akan dirujuk ke Jabatan Peguam Negara untuk arahan selanjutnya.Menurutnya, setakat 31 Julai lalu, seramai 336 orang menjadi mangsa penipuan tiga syarikat pelancongan swasta."Polis di Kuala Lumpur mencatatkan bilangan laporan tertinggi iaitu 52 membabitkan kerugian kira-kira RM2.3 juta diikuti Selangor dengan 33 laporan melibatkan kerugian RM966,100.Sementara itu, 18 laporan melibatkan kerugian kira-kira RM1.2 juta diterima di Pahang manakala tujuh laporan di Johor dengan kerugian RM226,500 dan masing-masing enam laporan diterima di Kelantan dan Perak membabitkan kerugian keseluruhan RM483,000."Kedah mempunyai tiga laporan dengan nilai kerugian RM48,000 dan Terengganu dua laporan babitkan kerugian RM76,000 manakala masing-masing satu laporan di Pulau Pinang dan Negeri Sembilan yang melibatkan kerugian RM48,000,” katanya melalui kenyataan pada Selasa.

(Sebahagian individu yang terkandas di KLIA pada 7 Julai lalu)

Pada 7 Julai lalu, kira-kira 380 individu yang dijanjikan visa furada ke Tanah Suci, terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan agensi pelancongan swasta.


Lawatan sulung Nancy Pelosi dan delegasi kongres AS tiba di Malaysia

SUBANG, 2 OGOS - Speaker Dewan Perwakilan Amerika Syarikat (AS), Nancy Pelosi tiba di Pangkalan Udara (TUDM) Subang pagi Selasa untuk lawatan kerja selama sehari di negara ini.Beliau tiba pada pukul 10.30 pagi tadi dengan menaiki pesawat tentera AS dan diiringi beberapa delegasi kongres dari AS.Ketibaan beliau disambut Timbalan Speaker Dewan Rakyat Datuk Mohd Rashid Hasnon dan Duta AS ke Malaysia, Brian D. McFeeters.Beliau seterusnya akan mengadakan pertemuan bersama Yang di-Pertua Dewan Rakyat, Tan Sri Azhar Azizan Harun di Bangunan Parlimen pada tengah hari.Sejurus itu, beliau dijadual akan menyertai majlis makan tengah hari bersama Perdana Menteri, Datuk Seri Ismail Sabri Yaakob di ibu negara.Nancy mengetuai lawatan rasmi delegasi kongres ke empat negara Asia-Pasifik termasuk Malaysia, Singapura, Korea Selatan dan Jepun.

Lawatan rasmi Pelosi ke Kuala Lumpur menjadi lokasi persinggahan kedua beliau selepas melawat Singapura pada Isnin sebelum ke Korea Selatan dan Jepun."Lawatan itu antara lain akan menumpukan kepada isu keselamatan bersama, perkongsian ekonomi dan tadbir urus demokratik di rantau Indo-Pasifik," memetik kenyataan akhbar pejabat Pelosi.Anggota delegasi terdiri daripada ahli Demokrat termasuk Pengerusi Jawatankuasa Hal Ehwal Luar Dewan, Gregory Meeks dan ahli Jawatankuasa Pilihan Tetap mengenai Perisikan serta Jawatankuasa Perkhidmatan Bersenjata.


Jenayah penipuan dalam talian: Selebriti tanah air turun padang perangi 'scammer'

JOHOR BAHRU, 1 Ogos- Didorong pengalaman sendiri berdepan penipuan dalam talian atau scammer, Datuk Ahmad Azhar Othman atau lebih dikenali sebagai Awie, turut turun padang menyertai Kempen Anti Scammer Polis Diraja Malaysia (PDRM) 2022.  Menurutnya, pengetahuan terhadap maklumat semasa adalah penting buat masyarakat agar dapat mengesan ancaman sindiket tersebut, sekaligus, mengelak daripada terpedaya.Ujarnya lagi pengalaman dalam karier sebagai penggiat seni, membantu beliau mengenal pasti taktik penipuan sindiket, yang pernah mencuba memperdaya beliau menerusi panggilan telefon.  "Kita ni orang wayang, jadi jangan main wayang dengan orang wayang, memang kita tahu 'game' itu, jadi Alhamdulilah setakat ini belum pernah terpedaya. Saya cuma pernah kena maki, apabila saya maklum yang cubaan mereka untuk scam itu gagal," katanya.

Selain itu, pelawak, Muhammad Saiful Azam Mohamed Yusoff, atau Saiful Apek, berkongsi pengalaman sama, berhadapan cubaan sindiket memperdaya beliau menerusi media sosial."Saya menipu tak pernah, ditipu memang selalu, jadi pengalaman itu, percubaan itu ada, memang ada melalui media sosial, melalui internet, kadang-kadang dia bagi pautan, ini antara yang paling popular, orang senang terkena, walhal dalam keadaan sedar, boleh tertekan pautan itu, selalu saya perasan, ramai yang mengadu," ujar Saiful Apek.

Awie dan Saiful Apek berkata demikian selepas sesi temubual di Konti Johorfm, petang tadi.Mereka beranggapan, sindiket penipuan dalam talian yang sedang berleluasa kini bukan sahaja mampu memperdaya warga emas hingga menyebabkan kerugian jutaan ringgit, malah turut menjadikan kesusahan masyarakat masa kini yang menawarkan pekerjaan di luar negara.  Orang ramai dinasihatkan agar sentiasa berwaspada dan tidak mudah terpedaya dengan peluang kerja dan wang ringgit ditawarkan.  Sebanyak 1,594 kes daripada 1,747 kes jenayah komersial yang disiasat di Johor sepanjang tahun ini, merupakan kes jenayah dalam talian.


Johor negeri kelima tertinggi kes HFMD

JOHOR BAHRU, 1 Ogos- Johor merupakan negeri kelima tertinggi kumulatif kes penyakit tangan, kaki dan mulut (HFMD) sejak 1 Jan hingga 29 Julai lepas.Pengerusi Jawatankuasa Kesihatan dan Perpaduan negeri, Ling Tian Soon berkata sebanyak 8,652 kes dilaporkan dalam tempoh itu dengan peningkatan sebanyak 81.6 kali ganda berbanding 106 kes bagi tempoh sama tahun lepas.Beliau berkata negeri lain yang mencatatkan kumulatif kes tertinggi ialah Selangor dengan 35,575 kes, Perak (13,487), Wilayah Persekutuan dan Putrajaya (13,434 kes) dan Sarawak (8,727).“Peningkatan ini telah dijangka berlaku pada tahun ini ekoran kelonggaran prosedur operasi standard dan selari dengan peningkatan di Malaysia. Bagaimanapun, situasi ini masih terkawal.“Ini dibuktikan dengan penurunan ketara trend kes HFMD yang dilaporkan di Johor bermula pada Minggu Epidemiologi (ME) ke 22/2022 hingga ME30/2022,” katanya dalam kenyataan hari ini.

(Pengerusi Jawatankuasa Kesihatan dan Perpaduan Johor, Ling Tian Soon/ BERNAMA)

Beliau berkata kebanyakan kes yang berlaku di Johor melibatkan kanak-kanak berusia bawah enam tahun iaitu 7,451 kes, diikuti 1,033 kes bagi usia tujuh hingga 12 tahun dan bakinya berusia lebih daripada 13 tahun.Ling berkata daerah Johor Bahru mencatatkan bilangan kes tertinggi iaitu 2,989 kes, Kluang (1,119), Tangkak (888), Batu Pahat (887), Segamat (775), Kota Tinggi (690), Pontian (578), Muar (330), Kulai (269) dan Mersing (127). Beliau berkata setakat ini terdapat dua wabak aktif HFMD dilaporkan di negeri itu yang melibatkan daerah Johor Bahru.- BERNAMA


Terjejas banjir, 300 pelajar sekolah di Baling terima bantuan tunai

BALING, 1 Ogos- Seramai 300 pelajar di tiga sekolah yang terjejas banjir di Baling menerima bantuan RM150 setiap seorang.Sumbangan diberikan oleh Yayasan Pelajaran Mara (YPM) bertujuan membantu meringankan beban mereka.Penerima terdiri daripada pelajar di SMK Jerai, SK Kuala Kupang dan SM Yayasan Khairiah.Menurut Pengerusi YPM, Datuk Mohd Razman Yaacob, bantuan merupakan program tanggungjwab sosial korporat yayasan."Sebenarnya di bawah YPM terdapat pelbagai bantuan sama ada musibah banjir yang terkesan dari segi kewangan ,namun pada hari ini YPMmenumpukan sumbangan melibatkan wang tunai, bantuan –bantuan lain kita akan laksanakan kemudian mungkin melibatkan kawasan-kawasan lain juga," katanya.Mohd Razman ditemui selepas menyampaikan bantuan persekolahan pelajar di SMK Jerai, Baling.

(Pengerusi YPM, Datuk Mohd Razman Yaacob)

Tambah beliau, sehingga Jun tahun ini, YPM telah menyantuni seramai 14,500 pelajar melibatkan jumlah peruntukan sebanyak RM1.5 juta.Bantuan yang disalurkan kepada pelajar dari golongan yang memerlukan .


MAFI laksana kaedah baharu elak kelewatan pembekalan benih padi oleh NAFAS berulang

KUALA LUMPUR, 1 Ogos- Kementerian Pertanian dan Industri Makanan (MAFI) telah melaksanakan beberapa kaedah terbaharu bagi menjamin tiada lagi kelewatan dalam membekalkan benih padi sah kepada petani oleh Pertubuhan Peladang Kebangsaan (NAFAS).Menterinya Datuk Seri Dr Ronald Kiandee berkata antara langkah itu ialah melantik 13 pemborong benih padi sah dan 12 syarikat pengeluar melalui pengeluaran lesen borong oleh Ketua Pengarah Kawal Selia Padi dan Beras (KPB).“Lesen dan permit peruncit pula diberikan kepada ejen, individu atau syarikat yang berdaftar dengan kerajaan dan bernaung di bawah pengeluar/pemborong sedia ada untuk mengedarkan benih padi sah.“MAFI juga telah memperkenalkan kaedah baharu dalam menambah baik sistem pengedaran benih padi sah sedia ada dengan hanya 30% dilaksanakan oleh Pertubuhan Peladang Kawasan (PPK), manakala baki 70% dilaksanakan melalui pemborong lain yang dilantik di seluruh negara,” katanya pada sesi soal jawab persidangan Dewan Rakyat di sini hari ini.Katanya lagi, sejak sistem baharu itu dilaksanakan, rantaian pengedaran benih padi sah adalah lebih teratur dan sistematik sekali gus dapat menangani isu kelewatan.Beliau menjawab soalan Nurul Izzah Anwar (PH-Permatang Pauh) mengenai rasional serta jaminan kementerian bahawa penglibatan Syarikat Berkaitan Kerajaan (GLC) dan Syarikat Pelaburan Berkaitan Kerajaan (GLIC) dan agensi lainnya tidak akan mengganggu-gugat golongan penternak, pemborong, dan pengangkutan sedia ada setelah NAFAS lewat dalam menurunkan subsidi benih padi kepada petani pada musim1/2021 lalu.

Menteri Pertanian dan Industri Makanan, Datuk Seri Dr Ronald Kiandee

Sejak Januari 2021, NAFAS telah dilantik sebagai pengeluar dan pembekal tunggal untuk benih padi sah.Hak pengedaran telah diberikan kepada NAFAS secara tunggal sehingga 30 Jun 2021 bagi memberi ruang kepada MAFI untuk meneliti dan melaksanakan proses penambahbaikan kepada sistem sedia ada.


Elaun JKM, impak pemansuhan UPSR, PT3 antara tumpuan sidang Dewan Rakyat hari ini

KUALA LUMPUR, 1 Ogos- Isu kenaikan kadar bantuan Jabatan Kebajikan Masyarakat (JKM) selaras dengan kenaikan kos sara hidup antara perkara yang akan dibangkitkan di Dewan Rakyat hari ini.Persoalan itu akan diajukan oleh Mohd. Salim Sharif (BN-Jempol) semasa sesi Pertanyaan Bagi Jawab Lisan kepada Menteri Pembangunan Wanita, Keluarga dan Masyarakat.Mohd. Salim ingin tahu sama ada kementerian mempunyai rancangan untuk menaikkan kadar bantuan bulanan kepada penerima sedia ada supaya ia selari dengan kenaikan kos hidup masa kini.Turut menjadi perhatian Ahli Parlimen ialah impak jangka panjang pemansuhan peperiksaan Ujian Pencapaian Sekolah Rendah (UPSR) dan Pentaksiran Tingkatan 3 (PT3) yang dibangkitkan oleh Natrah Ismail (PH-Sekijang) kepada Menteri Kanan Pendidikan.Beliau juga ingin tahu mengenai mekanisme Kementerian Pendidikan (KPM) untuk mengukur kelayakan kemasukan pelajar ke asrama penuh atau ke kolej lepasan tingkatan tiga selepas peperiksaan UPSR dan PT3 dimansuhkan.

Sementara itu, Pang Hok Liong (PH-Labis) meminta Menteri Kewangan menyatakan jumlah rizab negara setakat Mei 2022 dan jumlah rizab antarabangsa Bank Negara setakat Mei 2022 serta rancangan kerajaan untuk meningkatkan rizab negara.Datuk Seri Bung Moktar Radin (BN-Kinabatangan) pula mengutarakan soalan kepada Kementerian Pelancongan, Seni dan Budaya berkenaan kriteria yang akan diperhalusi oleh kementerian dalam membuka sempadan negara kepada lebih banyak negara luar seperti China.Persidangan Dewan Rakyat hari ini juga akan menyaksikan sambungan perbahasan rang undang-undang bacaan kali kedua antaranya Rang Undang-Undang Lembaga Pemasaran Pertanian Persekutuan (Pindaan) 2022, Rang Undang-Undang Tabung Angkatan Tentera (Pindaan) 2022 serta Rang Undang-Undang Kawalan Produk Tembakau dan Merokok 2022. -BERNAMA


Acryl Sani arah Ketua Polis Negeri, Daerah bekerjasama dengan media

KUALA LUMPUR, 1 Ogos - Kerjasama dan persefahaman amat penting khususnya dalam menyalurkan sebarang maklumat, kata Ketua Polis Negara Tan Sri Acryl Sani Abdullah Sani.Justeru beliau mengarahkan agar semua Ketua Polis Negeri dan Ketua Polis Daerah memberi kerjasama kepada pihak media bagi mengelak sebarang kekeliruan maklumat dan salah faham  dalam kalangan masyarakat."Ini bagi membolehkan semua ketua polis (negeri dan daerah) memainkan peranan membantu pihak media."Kebanyakan kes yang berlaku adalah rutin, jadi kenapa saya perlu mengehadkan kepada Pengarah Jabatan Polis Diraja Malaysia (PDRM) (untuk memberikan kenyataan media), maka inilah peranan ketua polis (negeri dan daerah) untuk beri apa jua maklumat kepada media."Tidak dapat dinafikan PDRM adalah satu agensi yang sentiasa menguruskan hal ehwal orang ramai, jadi tentu sekali ia akan membabitkan secara tak langsung para pengamal media melaporkan perkara yang menarik perhatian yang berlaku sekitar kehidupan masyarakat kita,” katanya kepada pemberita pada Majlis Makan Malam PDRM bersama media di Bukit Aman di sini pada Ahad.

Dalam majlis tersebut, media turut dijelaskan peranan anggota polis dalam kawalan keselamatan orang kenamaan dan bentuk-bentuk ancaman yang perlu dikekang.Majlis yang diadakan di Ibu Pejabat PDRM Bukit Aman dihadiri kira-kira 80 orang pengamal media terdiri dari editorial, wartawan, juru kamera dan jurufoto dari media eletronik dan media cetak.Turut hadir, Pengarah Jabatan Keselamatan Dalam Negeri dan Ketenteraman Awam Datuk Seri Hazani Ghazali.


Semat semangat juang pahlawan, cintakan negara

KUALA LUMPUR, 31 Julai- Bersempena sambutan Hari Pahlawan 2022, Perdana Menteri mengajak Keluarga Malaysia menyemat semangat juang pahlawan dan cinta kepada negara.

Datuk Seri Ismail Sabri Yaakob berkata nilai-nilai murni itu perlu dihayati agar masyarakat menjadi pewaris negara yang penuh bertanggungjawab kepada ibu pertiwi.

Menerusi catatan di Facebook, beliau mengingatkan rakyat tentang perjuangan dan pengorbanan dicurahkan barisan pahlawan mempertahankan kedaulatan tanah air.

"Perjuangan mereka sebelum dan selepas merdeka begitu besar sehingga sanggup mengorbankan nyawa.

"Sehubungan itu, ia perlu dihargai," katanya menerusi kenyataan itu.

Datuk Seri Ismail Sabri turut mengucapkan Selamat Hari Pahlawan kepada semua perajurit negara.

(Datuk Seri Ismail mengucapkan Selamat Hari Pahlawan kepada semua perajurit negara)


Enam kontinjen meriahkan Perbarisan Hari Pahlawan 2022

(Istiadat perbarisan disempurnakan oleh Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah)

PUTRAJAYA, 31 Julai- Istiadat Perbarisan Hari Pahlawan Tahun 2022 meriah dengan perbarisan statik yang dibarisi kontinjen Tentera Darat Malaysia (TDM), Tentera Laut Diraja Malaysia (TLDM), Tentera Udara Diraja Malaysia (TUDM), Polis Diraja Malaysia (PDRM) di samping kontinjen Persatuan Veteran Angkatan Tentera Malaysia (PVATM) dan kontinjen Pesara Polis dan Bekas Polis Malaysia (PBPM).Dengan kekuatan 66 pegawai dan 1,055 anggota lain-lain pangkat daripada ATM dan PDRM, acara bermakna ini menggamit semangat Keluarga Malaysia dalam mengenang perjuangan wira-wira negara.Istiadat perbarisan disempurnakan oleh Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.Perbarisan diketuai Pegawai Memerintah Batalion Kesepuluh Rejimen Askar Melayu Diraja (10 RAMD), Leftenan Kolonel Muhammad Ikhwan Hussin.Kekuatan dalam perbarisan melibatkan 54 pegawai dan 830 anggota lain-lain pangkat daripada ATM dan PDRM terdiri daripada 4 pegawai dan 82 anggota PDRM serta 152 veteran daripada PVATM dan PBPM.

(Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah)

Turut ditampilkan dalan istiadat ini, alunan deklamasi sajak berjudul ‘Pahlawan’ yang disampaikan oleh Koperal Udara Mohamad Ramdan Akmal Md Jamal daripada ATM serta Sarjan Roseshini Binti Kasim daripada PDRM.Kemuncak acara ialah persembahan pantomim mengisahkan pengorbanan pejuang ATM dalan pertempuran di Bakara Market, Somalia yang berlaku pada 3 dan 4Oktober 1993 di tengah-tengah kota Mogadishu.Hari Pahlawan disambut pada 31 Julai setiap tahun, bertujuan memperingati dan menghargai semangat keberanian di samping menghargai jasa para perwira dan perajurit dalam pasukan keselamatan negara sama ada ATM mahupun PDRM terutama mereka yang gugur demi mempertahankan keamanan serta kedaulatan tanah air Malaysia.

(Hari Pahlawan disambut pada 31 Julai setiap tahun. Selamat Hari Pahlawan)


Tindakan proaktif empat negeri bakal perkukuh demokrasi negara

PUTRAJAYA, 30 Julai- Hasrat empat negeri untuk segera meminda Perlembagaan dan Undang-undang Tubuh Negeri selaras dengan Rang Undang-undang (RUU) Perlembagaan (Pindaan) (No 3) 2022 diluluskan Dewan Rakyat, Khamis lalu dilihat sebagai langkah sihat bagi memperkukuh demokrasi.Menteri di Jabatan Perdana Menteri (Parlimen dan Undang-Undang), Datuk Seri Dr Wan Junaidi Tuanku Jaafar, dalam kenyataannya memaklumkan tiada paksaan kepada mana-mana negeri untuk mematuhi RUU berkenaan sekiranya dilaksanakan kelak."Kuat kuasa peruntukan berkenaan pada peringkat negeri hanya boleh dilaksanakan selepas mendapat perkenan Raja atau Yang di-Pertua Negeri."Kerjasama daripada negeri terbabit bakal membolehkan RUU berkaitan larangan wakil rakyat bertukar parti diseragam serta dikuatkuasakan pada peringkat negeri sebelum Pilihan Raya Umum Ke-15," menurut kenyataan itu.Empat negeri berkenaan ialah Sabah, Selangor, Pulau Pinang dan Negeri Sembilan.

(Dewan Rakyat luluskan rang undang-undang larang wakil rakyat bertukar parti)


RUU Kawal Produk Tembakau tidak beri kesan kepada industri runcit

(Khairy Jamaluddin bersama pada Majlis Pelancaran Generasi Tanpa Rokok di SMK Bandar Seri Putra pada 25 April lalu/FOTO FB Khairy Jamaluddin)

PUTRAJAYA, 30 Julai - Rang Undang-undang Kawalan Produk Tembakau dan Merokok 2022 tidak akan memberi kesan kepada sektor peruncitan seperti didakwa beberapa pemain industri.Tegas Menteri Kesihatan, Khairy Jamaluddin sekiranya diluluskan maka pelaksanaannya kelak bakal dibuat secara berperingkat dan tidak melibatkan golongan perokok sedia ada.“Bermakna mereka yang terlibat dalam industri rokok adalah kecil. Jumlah pasaran rokok akan semakin mengecil secara berperingkat iaitu bermula yang lahir 2007, 2008, 2009 dan seterusnya...ia akan ambil masa lama sebelum pasaran itu sangat kecil (mungkin) ia akan ambil masa 20 hingga 30 tahun.“Kalau sekarang sudah 18 tahun ke atas, boleh hisap rokok (sebelum rang undang-undang itu dikuatkuasakan). Ia tak akan sebabkan kesan secara terus kepada ekonomi kerana ia dikuatkuasakan secara berperingkat, setiap tahun bertambah (individu) tidak boleh merokok tetapi yang sedia merokok akan kekal beli produk rokok,” katanya dalam temu bual khas dengan media mengenai rang undang-undang itu di sini.Katanya, industri tembakau hanya menyumbang 0.18 peratus kepada Keluaran Dalam Negara Kasar (KDNK) negara dan sekadar menyumbang 1.8 peratus daripada pendapatan cukai negara. Khairy turut menegaskan, Dasar Penamat Generasi dalam RUU itu bukan bersifat 'menjenayahkan' individu.Sebaliknya hanya melarang aktiviti merokok dan membeli rokok bagi remaja yang lahir selepas 2007.Menurut Khairy tiada rekod jenayah akan disabitkan kepada pesalah sebaliknya mereka hanya berdepan kompaun maksimum RM5,000 sahaja."Saya boleh nyatakan bahawa kebanyakkan hanya dikompaun RM50 sejak 2019, manakala 10,421 kompaun dikeluarkan kepada individu usia 18 tahun ke bawah berdasarkan peraturan keluaran Akta Tembakau sedia ada, manakala hanya 145 individu dibawa ke mahkamah," katanya.

(Khairy Jamaluddin pada Majlis Pelancaran GEGAR-18 pada 25 April lalu di SMK Bandar Seri Putra pada 25 April lalu/FOTO FB Khairy Jamaluddin)

Pihaknya juga telah memberi jaminan kepada Jawatankuasa Pilihan Khas Parlimen (PSC) Kesihatan, Sains dan Inovasi untuk mengecualikan hukuman penjara melibatkan kesalahan berkenaan.Dalam pada itu, Khairy optimis RUU Kawalan Produk Tembakau dan Merokok 2022 akan mendapat sokongan majoriti Ahli Parlimen.Kenyakinan itu dizahirkan hasil libat urus dan sesi taklimat dilaksanakan sebelum ini."PSC minta supaya ada tempoh penilaian mandatori, itu saya kata saya tak buat dalam akta tetapi saya bagi jaminan kami buat jawatankuasa bebas yang akan semak undang-undang ini dan akan bentang laporan tentang keberkesanan undang-undang ini sebelum GEG dikuatkuasakan pada 2025."Saya beri jaminan jawatankuasa ini ditubuhkan dan dilaporkan kepada Parlimen dan bukannya KKM. Selain itu, 10 tahun selepas GEG dilaksanakan, jawatankuasa ini akan buat semakan sekali lagi kalau perlu dipinda akta dan sebagainya," katanyaBacaan kali kedua RUU berkenaan dijangka dibentangkan Isnin ini.Menurut rang undang-undang tersebut, individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok boleh didenda tidak melebihi RM5,000, jika sabit kesalahan.Selain itu, individu yang lahir pada 1 Jan 2007 dan seterusnya yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda tidak melebihi RM5,000, jika sabit kesalahan.


Tiada keperluan isi kad pengembara bermula 1 Ogos

PUTRAJAYA, 30 Julai - Berkuat kuasa Isnin ini semua pengembara yang masuk Malaysia tidak perlu lagi mengisi dan melengkapkan ciri-ciri Kad Pengembara dalam aplikasi MySejahtera.Menteri Kesihatan Khairy Jamaluddin melalui kenyataan hari ini berkata, pihaknya bagaimanapun akan mempergiat pemantauan gejala di semua pintu masuk negara."Selain sistem kesihatan negara kini berada pada tahap baik.. keputusan turut ditetapkan bagi memudahkan prosedur kemasukan pengembara."Jika ada pengembara dikesan tidak sihat.. mereka akan dirujuk untuk pemeriksaan semula oleh pihak kesihatan," katanya.

Sekiranya disyaki menghidap penyakit berjangkit seperti COVID-19, monkeypox, MERS-CoV atau lain-lain, pengembara akan dirujuk ke fasiliti kesihatan berhampiran.


Kenaikan gaji penjawat awam, kerajaan bincang dengan CUEPACS dalam masa terdekat

KUALA TERENGGANU, 30 Julai- Kerajaan akan mengkaji dan meneliti apa yang perlu berkaitan kenaikan gaji penjawat awam. Ketua Setiausaha Negara, Tan Sri Mohd Zuki Ali memberitahu, pihaknya akan berbincang dengan Kongres Kesatuan Pekerja-Pekerja Di Dalam Perkhidmatan Awam, CUEPACS berhubung perkara itu dalam masa terdekat. "Saya akan berbincang dengan Presiden CUEPACS pada hari Isnin ini untuk melihat, kemungkinan mengkaji, meneliti permohonan yang dibuat, kita selalu bertemu dengan CUEPACS, kita buat sesi keterlibatan," kata Mohd Zuki. Beliau menjawab pertanyaan media berhubung cadangan Presiden CUEPACS, Datuk Adnan Mat mengenai cadangan untuk menaikkan gaji kakitangan awam.  CUEPACS juga bersedia untuk berpiket di Putrajaya bersama penjawat awam.

(Ketua Setiausaha Negara, Tan Sri Datuk Seri Mohd Zuki Ali)


Bendung budaya sebar berita palsu, pastikan kesejahteraan Keluarga Malaysia - PM

PUTRAJAYA, 30 Julai- Budaya menyebarkan berita palsu terutama menerusi media sosial harus dikawal dan dibendung. Tegas Perdana Menteri, Datuk Seri Ismail Sabri Yaakob perkara itu perlu diambi tindakan sebelum menjadi satu amalan yang boleh memporak-perandakan kesejahteraan Keluarga Malaysia."Gejala menyebarkan berita palsu atau berita tidak benar terutamanya menerusi media sosial harus dikawal dan dibendung sebelum ia menjadi satu amalan yang boleh memporak-perandakan kesejahteraan Keluarga Malaysia. "Gunakanlah sosial media secara berhemah untuk menyemarakkan sambutan Bulan Kebangsaan dengan ucapan-ucapan murni kepada rakan taulan, majikan dan keluarga sendiri," katanya. Beliau menyatakan demikian dalam ucapan pada Majlis Pelancaran Bulan Kebangsaan dan Kibar Jalur Gemilang 2022, di sini hari ini.  Perdana Menteri turut menyeru seluruh Keluarga Malaysia menyemarakkan sambutan Hari Kebangsaan dengan mewarnai dan menghiasi setiap premis dengan Jalur Gemilang bagi mencerminkan rasa cintakan tanah air. "Selain mengibar Jalur Gemilang, cara lain untuk membuktikan cinta kepada negara termasuk mengamalkan nilai-nilai murni dalam diri, bekerjasama dan mengamalkan toleransi, mendukung segala inisiatif kerajaan dan amalan menyebarkan berita yang benar dan sahih," jelasnya.

(Ismail Sabri berucap pada Majlis Pelancaran Bulan Kebangsaan dan Kibar Jalur Gemilang 2022 di Putrajaya, hari ini)

Tambah Ismail Sabri, sepanjang sambutan Bulan Kebangsaan ini pelbagai program telah diatur dan bakal diadakan termasuk Majlis Pelancaran Bulan Kebangsaan dan Kibar Jalur Gemilang.Ia akan disusuli dengan Sambutan Hari Kebangsaan di Dataran Merdeka pada 31 Ogos dan Sambutan Hari Malaysia di Melaka pada 16 September."Istimewanya Bulan Kebangsaan ini ialah kita akan menyaksikan penyertaan seluruh Keluarga Malaysia mengibarkan Jalur Gemilang di merata-rata tempat seperti kawasan perumahan, kediaman, pejabat, sekolah dan banyak lagi."Saya gembira melihat suasana sebegini kerana ia akan menaikkan semangat patriotisme dalam diri kita untuk meneruskan perjuangan dalam mengekalkan kebebasan yang dikecapi sejak 31 Ogos 1957," kata beliau.


PM dan 15,000 Keluarga Malaysia sertai program 'Berjalan Teguh Bersama'

PUTRAJAYA, 30 Julai- Perdana Menteri, Datuk Seri Ismail Sabri Yaakob tiba di Dataran Putra, Wisma Putrajaya bagi menyempurnakan dan menyertai program 'Berjalan Teguh Bersama'.Ketibaan beliau kira-kira 7.50 pagi di sambut Menteri Komunikasi dan Multimedia, yang juga Pengerusi Jawatankuasa Induk Sambutan Hari Kebangsaan dan Hari Malaysia 2022, Tan Sri Annuar Musa.Aktiviti berjalan kaki secara santai sepanjang laluan berjarak 2.7 kilometer itu bermula dari Dataran Putra dan berakhir di Istana Kehakiman, Putrajaya.Program dimeriahkan dengan penyertaan lebih 15,000 Keluarga Malaysia.Persembahan jalanan termasuk hiburan, pancaragam dan persembahan tradisional juga diadakan di setiap tempat pemeriksaan yang ditetapkan.Perdana Menteri seterusnya dijadualkan melancarkan Bulan Kebangsaan dan Kibar Jalur Gemilang 2022 sejurus tiba di 'checkpoint' terakhir.Turut berlangsung, pelepasan Konvoi Kembara Merdeka Keluarga Malaysia.

(Perdana Menteri dan beberapa menteri kabinet bersama ribuan Keluarga Malaysia berjalan kaki santai sejauh 2.7 kilometer dari Dataran Putra dan berakhir di Istana Kehakiman, Putrajaya)


Nyalakan semangat peralihan, semarakkan perubahan

IPOH, 30 Julai- Tarikh 1 Hijrah 1444, hendaklah dijadikan titik tolak meningkatkan azam dan usaha, melakukan pembukaan minda, menyalakan semangat peralihan dan menyemarakkan semangat perubahan.  Sultan Perak, Sultan Nazrin Muizzuddin Shah bertitah, hari ini hendaklah dijadikan hari memeriksa dan mengaku kealpaan serta kecuaian lalu, bertekad untuk tidak meneruskan pemikiran dan cara kerja yang sama sehingga terus mengulangi kesilapan serupa. "Hari ini hendaklah dijadikan hari kita bijak mengenal pasti dan berani mengakui ancaman besar yang sedang melanda ummah dan menghentikan sikap masih mahu menafikan kewujudan gajah yang tersergam di hadapan mata. "Hari ini hendaklah dijadikan hari menyuntik kesedaran ummah mengenal pasti ancaman semakin kritikal yang sedang melanda ummah, lalu memikirkan strategi berkesan secara bersungguh untuk menangani ancaman yang boleh menyebabkan ummah menanggung penderitaan dalam skala yang besar," titah Sultan Nazrin Muizzuddin Shah di Majlis Sambutan Maal Hijrah 1444 Peringkat Negeri Perak di Casuarina@Meru, di sini.  Baginda turut menyampaikan anugerah pelbagai kategori, termasuk Tokoh Maal Hijrah 1444 Hijrah, usaha tani sekolah dan usaha tani masjid terbaik.

(Titah Sultan Nazrin Muizzuddin Shah di Majlis Sambutan Maal Hijrah 1444 Peringkat Negeri Perak di Casuarina@Meru, di Ipoh, Perak)


MA'AL HIJRAH: Amal sikap toleransi, elak perbalahan merugikan - PM

(Ismail Sabri dalam perutusan bersempena sambutan Ma’al Hijrah 1444H/2011M yang disiarkan di stesen-stesen televisyen tempatan malam ini)

KUALA LUMPUR, 29 Julai- Perdana Menteri, Datuk Seri Ismail Sabri Yaakob menyarankan masyarakat agar mengamalkan konsep 'tasamuh' atau toleransi dalam menjaga keharmonian dan perpaduan dalam kalangan rakyat.Sikap yang dituntut dalam Islam itu bukan hanya membolehkan rakyat terus membangun sehingga dihormati, tetapi juga dapat mengelak perbalahan yang sia-sia dan merugikan.Datuk Seri Ismail Sabri menjelaskan semangat tasamuh dianjurkan Rasulullah SAW ketika membangunkan kota suci Madinah yang menyaksikan golongan Ansar dan Muhajirin mempamerkan sifat toleransi serta melahirkan masyarakat berkasih sayang."Semangat tasamuh ini telah diterjemahkan ahli Dewan Rakyat ketika sebulat suara meluluskan rang undang-undang perlembagaan berkenaan larangan ahli Dewan Rakyat bertukar parti pada 28 julai 2022 yang lalu, apabila sanggup mengetepikan perbezaan fahaman politik demi Keluarga Malaysia," kata Ismail Sabri dalam perutusan bersempena sambutan Ma’al Hijrah 1444H/2011M yang disiarkan di stesen-stesen televisyen tempatan malam ini.Sambutan tahun ini bertemakan Keluarga Malaysia Pemangkin Kemakmuran.

(Pelbagai kaum dalam kalangan masyarakat Malaysia)

Tambah beliau, Maal Hijrah bukan sekadar menghayati penghijrahan junjungan besar Nabi Muhammad SAW dari kota suci Makkah ke kota Madinah bagi menyebarkan syiar Islam, tetapi mempunyai pengertian lebih besar.Cabaran yang dihadapi kini menuntut kecekalan dan ketahanan jiwa setiap rakyat, seperti semangat pengorbanan kaum Muhajirin, yang sanggup meninggalkan harta dan kediamannya.Hijrah dalam konteks hari ini iaitu berusaha mengubah diri menjadi individu lebih baik dan bermanfaat kepada orang lain.Setiap individu bertanggungjawab memastikan hubungan sesama anggota masyarakat berjalan atas prinsip keterangkuman, kebersamaan dan kesyukuran seperti ditekankan dalam konsep Keluarga Malaysia.Nilai ini penting untuk rakyat berdepan cabaran tidak pernah berlaku dalam sejarah, sehingga menyebabkan negara terpaksa bergelut untuk menanganinya.


Larangan tukar parti lulus, isyarat ahli parlimen amalkan politik matang - PM

KUALA LUMPUR, 29 Julai - Pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti yang diluluskan di Dewan Rakyat adalah isyarat jelas bahawa Ahli Parlimen mengamalkan politik matang.Perdana Menteri Datuk Seri Ismail Sabri Yaakob berkata politik matang itu berteraskan semangat Keluarga Malaysia dengan meletakkan kepentingan dan kesejahteraan rakyat dalam apa juga perancangan dan pelaksanaan."Terima kasih saya ucapkan kepada semua Ahli-ahli Yang Berhormat (Ahli Parlimen) sama ada daripada blok kerajaan, pembangkang dan Bebas yang melakar sejarah pada hari ini.Syabas kerana Ahli-ahli Yang Berhormat yang berada di dalam dewan yang mulia telah menjalankan amanah rakyat melalui sistem Demokrasi Berparlimen," katanya dalam satu kenyataan pada Khamis.Beliau berkata pindaan itu penting bagi memastikan kestabilan politik yang berpanjangan.Semalam, Dewan Rakyat meluluskan pindaan Perlembagaan Persekutuan bagi mewujudkan peruntukan larangan Ahli Dewan Rakyat bertukar parti atau lebih sinonim dengan istilah “lompat parti” dengan mendapat sokongan lebih dua pertiga ahli dewan.

Ismail Sabri berkata Rang Undang-Undang Perlembagaan (Pindaan) (No. 3) 2022 itu diluluskan menerusi undi belah bahagian yang menyaksikan seramai 209 Ahli Parlimen yang hadir mengundi untuk menyokong, tiada yang menentang atau berkecuali manakala 11 lagi tidak hadir.Beliau berkata Rang Undang-Undang berkenaan terhasil selepas pelbagai sesi libat urus, pandangan serta melalui Jawatankuasa Pilihan Khas secara dwipartisan melibatkan wakil parti-parti utama di Dewan Rakyat.Perdana Menteri juga mengucapkan terima kasih kepada semua 54 Ahli Parlimen yang telah menyertai sesi perbahasan dan memberikan pandangan mereka berkenaan rang undang-undang itu.Pindaan Perlembagaan itu mengandungi empat perenggan dan enam fasal, dengan empat daripadanya adalah fasal baharu antaranya menyebut seseorang Ahli Dewan Rakyat akan hilang kerusi dimenanginya, jika wakil rakyat itu bertukar parti. - BERNAMA


Saksi masih positif COVID-19, bicara rasuah Ahmad Zahid tangguh lagi

SHAH ALAM, 29 Julai - Perbicaraan kes Datuk Seri Dr Ahmad Zahid Hamidi yang menghadapi 40 pertuduhan rasuah berhubung Sistem Visa Luar Negara (VLN) hari ini, ditangguhkan ke 10 Ogos kerana saksi pendakwaan terakhir kes itu masih positif COVID-19.Pada prosiding di Mahkamah Tinggi di sini hari ini, Timbalan Pendakwa Raya Abdul Malik Ayob memberitahu Hakim Datuk Mohd Yazid Mustafa bahawa saksi tersebut yang merupakan pegawai penyiasat Suruhanjaya Pencegahan Rasuah Malaysia (SPRM) masih positif COVID-19 dan dikuarantin sehingga 31 Julai.“Jika diizinkan Yang Arif kami mohon sambung bicara kes ini diteruskan pada tarikh yang telah ditetapkan sebelum ini iaitu 10 hingga 12 Ogos depan,” katanya.Memandangkan tiada bantahan daripada peguam Hamidi Mohd Noh yang mewakili Ahmad Zahid, mahkamah kemudiannya menangguhkan perbicaraan hari ini dan menetapkan 10 hingga 12 Ogos depan untuk menyambung perbicaraan.

Ahmad Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.Bagi tujuh lagi pertuduhan, dia didakwa memperoleh untuk dirinya SG$1,150,000; RM3 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.Perbuatan itu didakwa dilakukan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018. - BERNAMA


Pertumbuhan ekonomi Malaysia dijangka terus kukuh pada suku kedua tahun ini - Ismail Sabri

PETALING JAYA, 29 Julai - Pertumbuhan ekonomi Malaysia dijangka terus kukuh pada suku kedua tahun ini, disokong oleh beberapa petunjuk ekonomi termasuk perdagangan yang meningkat sebanyak 43.4 peratus kepada paras tertinggi baharu berjumlah RM270.4 bilion.Perdana Menteri Datuk Seri Ismail Sabri Yaakob berkata, eksport turut meningkat sebanyak 38.8 peratus kepada RM146.2 bilion manakala import melonjak 49.3 peratus kepada RM124.2 bilion.“Pasaran buruh juga lebih baik dan kadar pengangguran menurun kepada 3.9 peratus pada Mei berbanding 5.0 peratus pada bulan sama pada 2020,” katanya ketika berucap dalam Majlis Makan Malam Bersempena Ulang Tahun ke-60 Dewan Perniagaan dan Perindustrian Kebangsaan Malaysia (NCCIM) di sini, semalam.Mengulas selanjutnya, Ismail Sabri berkata jualan perdagangan borong dan runcit turut mencatat peningkatan sebanyak 19.9 peratus pada Mei lepas manakala jualan sektor pembuatan menokok sebanyak 15.7 peratus bagi tempoh sama.Perdana Menteri menyifatkan prestasi ekonomi yang baik itu turut disokong oleh dasar-dasar kerajaan yang konsisten terutamanya inisiatif di bawah Bajet 2022, pakej rangsangan dan bantuan-bantuan lain yang diperkenalkan.“Ekonomi kita kini terus mencatatkan pemulihan sepanjang negara berada dalam Fasa Peralihan ke Endemik selepas dua tahun berdepan ancaman COVID-19.“Di sebalik pandemik itu pula diikuti dengan kenaikan harga barangan dan inflasi akibat gangguan rantaian bekalan global serta krisis geopolitik serantau...Alhamdulillah prestasi ekonomi dan perdagangan negara terus kekal utuh,” katanya.Menurut Perdana Menteri, bagi suku pertama 2022, pertumbuhan ekonomi Malaysia telah berkembang sebanyak 5.0 peratus disokong oleh peningkatan permintaan dalam dan luar negara serta pemulihan pasaran buruh.Bagi tempoh sama, sejumlah RM42.8 bilion pelaburan telah diluluskan yang melibatkan sebanyak 910 projek dan mewujudkan 24,906 peluang pekerjaan baharu untuk Keluarga Malaysia, kata beliau.

(Datuk Seri Ismail Sabri dan Datuk Seri Mohamed Azmin Ali hadir dalam Majlis Makan Malam Bersempena Ulang Tahun ke-60 Dewan Perniagaan dan Perindustrian Kebangsaan Malaysia (NCCIM)/FOTO Facebook Azmin Ali)

Malah, Ismail Sabri berkata, agensi penarafan antarabangsa global, S&P juga telah menaik taraf prospek penarafan Malaysia daripada negatif kepada stabil, sekali gus memaparkan keyakinan pelabur terhadap keupayaan kredit dan kemampuan negara ini mengharungi cabaran fiskal selepas pandemik.Mengulas majlis malam tadi, beliau meminta ahli-ahli NCCIM agar peka dan mengambil inisiatif untuk mematuhi peraturan-peraturan perburuhan supaya kekal berdaya saing di pasaran sedia ada serta meluaskan lagi potensi di pasaran baharu. Menurutnya, ini selaras dengan Dasar Pelaburan Baharu negara berteraskan Aspirasi Pelaburan Nasional (NIA) dengan tumpuan utama untuk menjadikan Malaysia sebagai destinasi pelaburan berlandaskan amalan alam sekitar, sosial dan tadbir urus (ESG) yang memastikan kelestarian pengeluaran dan operasi perniagaan, termasuk mematuhi standard perburuhan antarabangsa. - BERNAMA


RUU Anti Lompat Parti diluluskan

KUALA LUMPUR, 28 Julai - Dewan Rakyat mencipta sejarah hari ini apabila meluluskan Pindaan Perlembagaan berkaitan larangan Ahli Parlimen bertukar parti setelah mendapat sokongan majoriti lebih dua per tiga.Menerusi Rang Undang-Undang Perlembagaan (Pindaan) (No. 3) 2022 itu seramai 209 ahli dewan bersetuju.Keputusan berkenaan diumumkan Yang Di Pertua Dewan Rakyat, Tan Sri Azhar Azizan Harun."Ahli Yang Berhormat, ini keputusan ... syabas kepada semua Ahli Yang Berhormat kerana mencipta sejarah hari ini."Undi ahli yang bersetuju 209, manakala 11 ahli tidak hadir, maka lebih 2/3 majoriti bersetuju," kata Speaker Dewan Rakyat di sini hari ini.

RUU berkenaan dibentangkan bacaan kali kedua semalam oleh Perdana Menteri dan disusuli sesi perbahasan yang berlangsung sehingga hari ini.Seramai 54 ahli parlimen telah mengambil bahagian pada sesi perbahasan.Pindaan mengandungi empat perenggan dan enam fasal, dengan empat daripadanya adalah fasal baharu antaranya menyebut seseorang Ahli Dewan Rakyat akan hilang kerusi dimenanginya, jika bertukar parti.Bacaan kedua rang undang-undang itu telah dibaca, dibentang dan dibahaskan semalam di Dewan Rakyat.Sementara itu, Menteri Di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar berkata kelulusan yang diperoleh oleh Dewan Rakyat tersebut merupakan langkah pertama.“Saya mengucapkan terima kasih kepada 54 orang Ahli Parlimen yang menyertai sesi perbahasan RUU Perlembagaan (Pindaan) (No. 3) 2022 pindaan dalam jawatankuasa.“Segala cadangan dan pandangan oleh Ahli Parlimen amat dihargai dan akan diberi perhatian sewajarnya,” katanya ketika menggulung perbahasan RUU berkenaan.RUU berkenaan menetapkan seseorang Ahli Parlimen yang dipilih oleh rakyat pada pilihan raya akan hilang kerusi yang dimenanginya sekiranya wakil rakyat itu ‘lompat parti’.Bagaimanapun seseorang Ahli Parlimen tidak kehilangan kerusinya jika wakil rakyat tersebut dipecat daripada partinya atau sekiranya parti politiknya terbubar atau dibatalkan pendaftarannya.RUU itu juga memansuhkan larangan bertanding selama lima tahun terhadap mereka yang meletak jawatan sebagai Ahli Parlimen.


8,000 pengguna di Sarawak bakal menikmati bekalan elektrik sepenuhnya di bawah ALAF

KUCHING, 28 Julai - Kementerian Utiliti dan Telekomunikasi dan Sarawak Energy Berhad (SEB) terus komited untuk bekerjasama rapat dengan semua pihak kepentingan bagi menjayakan inisiatif Skim Dana Pemohon Tambahan atau Lewat (ALAF) agar semua isi rumah di seluruh negeri ini dapat menikmati bekalan elektrik dalam masa terdekat. Menurut Menteri Utiliti dan Telekomunikasi, Datuk Julaihi Narawi, tahap liputan bekalan elektrik di negeri Sarawak setakat ini sebanyak 98.6 peratus dan pihaknya kini sedang berusaha untuk menyediakan bekalan elektrik terutamanya di kawasan pedalaman. Katanya terdapat beberapa isu-isu berbangkit yang perlu ditangani bersama bagi memenuhi keperluan rakyat.  “Saya hendak menekankan bahawa projek ini sedang dilaksanakan tidak mengira masa dan bukannya semasa pilihan raya sahaja. Pihak terlibat sentiasa sibuk di lapangan melakukan kerja-kerja dan kita hendak mempercepatkan proses ini,” tegasnya.

(Menteri Utiliti dan Telekomunikasi Datuk Julaihi Narawi/FOTO RTM)

Jelas beliau, setakat ini, lebih 8,000 daripada 40,000 permohonan ALAF telah siap dilaksanakan, tetapi jumlah permohonan dijangka terus bertambah dari semasa ke semasa berikutan peningkatan jumlah pemilik rumah baharu.  "Meskipun terdapat baki 32,000 permohonan, namun berkemungkinan akan ada permohonan baharu bagi mereka yang hendak membina rumah baharu."Bagaimanapun, projek ini masih berterusan dan kami berharap pihak yang terlibat dapat mempercepatkan projek tersebut agar rakyat mendapat bekalan elektrik secara menyeluruh dalam masa terdekat," katanya dalam sidang media selepas menyempurnakan Majlis Penangguhan Program ALAF Mempertingkatkan Lagi Kepantasan Pelaksanaan anjuran bersama Kementerian dan SEB di Pusat Konvensyen Borneo Kuching pada Rabu. Tambahnya, kerjasama semua pihak adalah penting untuk mengenalpasti isu-isu yang perlu di atasi bagi mempercepatkan pelaksanaan proses bekalan elektrik di kawasan-kawasan luar bandar. Ini termasuk pencarian serta pengambilan lebih banyak kontraktor bagi menjamin pelaksanaan projek yang lebih efisyen.


Program Berjalan Teguh Bersama beri peluang rakyat zahir semangat patriotisme

KUALA LUMPUR, 28 Julai- Program Berjalan Teguh Bersama memberi peluang buat seluruh lapisan masyarakat melepaskan rindu untuk menyertai sambutan Bulan Kebangsaan dan menzahirkan kecintaan kepada negara.Timbalan Ketua Pengarah (Komunikasi Strategik) Jabatan Penerangan Zainudin Ismail berkata program berkonsepkan berjalan beramai-ramai secara santai sepanjang 2.7 kilometer pada Sabtu ini akan bermula di Dataran Putra, Putrajaya pada pukul 6.30 pagi.Lebih menarik, Zainudin berkata pelbagai aktiviti akan dijalankan di sepanjang laluan program itu antaranya persembahan muzik Irama Gema Orang Asal dan pancaragam."Setelah dua tahun kita tidak dapat bersama akibat COVID-19, sambutan tahun ini adalah masanya untuk rakyat menyertai dan menzahirkan rasa bersyukur serta semangat patriotisme terhadap negara."Jadi, janganlah kita lepaskan peluang ini. Datanglah beramai-ramai untuk memeriahkan permulaan sambutan Bulan Kebangsaan itu nanti," katanya pada program Ruang Bicara terbitan Bernama TV malam tadi. Zainudin berkata program itu akan berakhir di Istana Kehakiman, Putrajaya dengan Perdana Menteri Datuk Seri Ismail Sabri Yaakob kemudiannya dijadual melancarkan sambutan Bulan Kebangsaan dan kempen Kibar Jalur Gemilang.

Selain itu, seramai 600 peserta Konvoi Kembara Keluarga Malaysia akan dilepaskan pada hari tersebut sebagai tanda bermulanya program Kembara Keluarga Malaysia 2022 yang akan membawa Baton Jalur Gemilang ke seluruh negara dan diserahkan di setiap sempadan negeri. Beliau berkata terdapat pelbagai aktiviti dijalankan menjelang 31 Ogos dan orang ramai boleh mendapatkan maklumat lanjut melalui hab informasi sambutan Hari Kebangsaan yang dikenali sebagai Portal Merdeka 360 di www.merdeka360.com.my. -BERNAMA


KPDNHEP laksana RUU Syarikat (Pindaan) 2022 melalui SSM

KUALA LUMPUR, 28 Julai- Rang Undang-Undang Syarikat (Pindaan) 2022 sedang dilaksanakan oleh Kementerian Perdagangan Dalam Negeri dan Hal ehwal Pengguna (KPDNHEP) melalui Suruhanjaya Syarikat Malaysia (SSM).  RUU ini juga membolehkan syarikat yang menghadapi masalah kewangan terutama sekali akibat dari kesan pandemik COVID-19 tetapi mempunyai kemampuan untuk terus berdaya saing memasuki rehabilitasi dengan pemiutang melalui cadangan pindaan yang bersifat fasilitatif. Jelas Menteri Perdagangan Dalam Negeri dan Hal Ehwal Pengguna, Datuk Alexander Nanta Linggi, SSM juga sedang melaksanakan pindaan RUU Perkongsian Liabiliti Terhad (Pindaan) 2022 (RUU PLT).  "Dengan adanya peruntukan ini, mana-mana entiti PLT yang menghadapi masalah kewangan tetapi masih berkemampuan serta berdaya saing boleh memanfaatkan mekanisme penyelamat korporat dengan memasuki pelan rehabilitasi dengan pemiutang mereka," katanya. Beliau turut memaklumkan SSM telah melanjutkan insentif pengurangan kompaun di bawah Akta Syarikat 1965 bermula 1 Julai sehingga 31 Oktober ini.  Ia dibuat bagi membantu syarikat yang terjejas semasa penularan pandemik serta memulihkan ekonomi negara.

Menteri Perdagangan Dalam Negeri dan Hal Ehwal Pengguna (KPDNHEP),Datuk Alexander Nanta Linggi

Di bawah insentif itu, syarikat dan pengarah syarikat layak mendapat pengurangan 90% daripada nilai asal kompaun bagi semua kompaun yang ditawarkan di bawah Akta Syarikat 1965.  "Sebelum ini insetif berkenaan telah dilaksanakan selama empat bulan iaitu bermula 1 Mac 2022 dan tamat pada 30 Jun 2022 dan semakan status kompaun boleh dilakukan melalui laman web rasmi SSM iaitu ezbiz.ssm.com.my atau email atau hadir di mana mana pejabat SSM di seluruh malaysia," katanya.  Beliau menjawab pertanyaan wakil Betong, Datuk Robert Lawson Chuat.


Penggulungan, pengundian RUU berkaitan larangan lompat parti tumpuan Dewan Rakyat hari ini

KUALA LUMPUR, 28 Julai- Persidangan Dewan Rakyat hari ini bakal tertumpu kepada ucapan penggulungan dan pengundian bagi Rang Undang-Undang Perlembagaan (Pindaan) (No. 3) 2022 mengenai Peruntukan Larangan Ahli Parlimen Bertukar Parti.Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar dijangka menggulung perbahasan rang undang-undang itu pada pukul 2.30 petang.Rang undang-undang itu memerlukan sokongan majoriti dua pertiga Ahli Parlimen untuk diluluskan di Dewan Rakyat.Menurut Aturan Urusan Mesyuarat dalam laman sesawang rasmi Parlimen, perbahasan bagi rang undang-undang itu akan disambung bagi hari kedua selepas sesi soal jawab lisan.Seramai 41 Ahli Parlimen mengambil bahagian pada perbahasan rang undang-undang itu semalam.Soalan berhubung pembangunan masyarakat Orang Asli bakal diajukan Datuk Dr Hasan Bahrom (PH-Tampin) pada sesi Waktu Pertanyaan Menteri yang mahu Menteri Pembangunan Luar Bandar menyatakan perkembangan Pelan Pembangunan Masyarakat Orang Asli.Pada sesi soal jawab pula, Datuk Seri Azizah Mohd Dun (Bersatu-Beaufort) meminta Menteri Dalam Negeri menyatakan statistik mengikut negeri bagi kes pinjaman wang tidak berlesen seperti Along, “scammer” dan judi dalam talian di Malaysia.

Turut tersenarai, soalan Hassan Abdul Karim (PH-Pasir Gudang) kepada Menteri Perdagangan Dalam Negeri dan Hal Ehwal Pengguna berkaitan langkah kementerian dalam memastikan bekalan ayam dan telur ayam tidak terputus dan mampu dibeli rakyat dengan harga berpatutan.Selain itu, isu vaksin COVID-19 akan diajukan Nik Mohamad Abduh Nik Abdul Aziz (PAS-Bachok) yang meminta Menteri Kesihatan menyatakan jumlah kanak-kanak yang belum mendapat suntikan vaksin dan inisiatif kerajaan untuk memastikan semua kanak-kanak mendapat suntikan vaksin COVID-19.Persidangan Dewan Rakyat kali ini berlangsung selama 12 hari hingga 4 Ogos. -BERNAMA


Graduan ijazah kelas pertama bermula 2019 dikecualikan bayaran balik PTPTN

KUALA LUMPUR, 27 Julai- Pelajar yang membuat pinjaman Perbadanan Tabung Pendidikan Tinggi Nasional (PTPTN) dianugerahkan ijazah bermula 2019 serta mendapat ijazah sarjana muda kelas pertama akan dikecualikan daripada bayaran balik.  Perkara itu diumumkan oleh Perdana Menteri, Datuk Seri Ismail Sabri Yaakob ketika menyampaikan ucapan pada Majlis Sambutan Jubli Perak 25 Tahun PTPTN.  "Saya berharap PTPTN dapat berbincang dengan Kementerian Kewangan berkenaan perkara ini dari segi peruntukan yang terlibat. "Ia sebagai dorongan kepada anak-anak Keluarga Malaysia untuk belajar bersungguh-sungguh dan mendapatkan kelulusan yang terbaik dalam pengajian mereka". Tambah beliau pengecualian tersebut akan diberikan tanpa mengira status ekonomi, bangsa dan agama.  Pengecualian bayaran balik merupakan simbolik dorongan kepada anak-anak Keluarga Malaysia untuk belajar bersungguh-sungguh dan mendapatkan kelulusan yang terbaik dalam pengajian.  Sementara itu beliau turut memuji komitmen PTPTN kerana telah memberikan tumpuan kepada aspek penabungan dalam kerjasama strategik.  Setakat ini seramai 3.67 juta pelajar telah dibantu bagi meneruskan pengajian dengan keseluruhan pinjaman berjumlah RM66.87 bilion. Sehingga Jun lalu, lebih dua juta atau 82.04 peratus peminjam telah membayar balik pinjaman dengan jumlah kutipan sebanyak RM17.8 bilion.

(Perdana Menteri berucap pada Majlis Sambutan Jubli Perak 25 Tahun PTPTN)


Gangguan bekalan elektrik pulih sepenuhnya, perkhidmatan LRT kembali normal

(Tangkap layar mendakwa stesen TNB Yong Peng, Johor terbakar yang tular di media sosial hari ini/FB)

KUALA LUMPUR, 27 Julai- Tenaga Nasional Berhad (TNB) berjaya memulihkan sepenuhnya bekalan elektrik di semua kawasan yang mengalami gangguan bekalan elektrik pada pukul 3:02 petang tadi.

Menerusi status terkini TNB Careline di Facebook, kebanyakan kawasan terjejas berjaya dipulihkan secara berperingkat seawal 20 minit gangguan berlaku hasil usaha berterusan Pasukan Teknikal TNB.

Berdasarkan siasatan TNB mendapati gangguan bekalan yang bermula pada pukul 12:39 tengah hari tadi berpunca daripada kerosakan di salah satu peralatan di Pencawang Masuk Utama (PMU) Yong Peng North di Yong Peng, Johor.

Kerosakan itu telah mengakibatkan kehilangan beban sebanyak 2.2GW yang merupakan 10% daripada keseluruhan permintaan bekalan di Semenanjung Malaysia.

“Kami memohon maaf atas segala kesulitan yang dialami oleh pengguna semasa gangguan bekalan ini,” tulis status tersebut.

Terdahulu menerusi satu kenyataan TNB memaklumkan gangguan bekalan elektrik di beberapa kawasan di Semenanjung Malaysia yang berlaku sejak 12.39 tengah hari tadi, berjaya dipulihkan sepenuhnya dalam tempoh 20 hingga 40 minit, kecuali di beberapa kawasan di Lembah Klang.

Kenyataan itu mengesahkan beberapa kawasan di Semenanjung Malaysia sedang mengalami gangguan elektrik sejak pukul 12:39 tengah hari ini melibatkan 2.2GW yang merupakan 10% daripada keseluruhan permintaan bekalan.

“Antara kawasan-kawasan terlibat adalah di Petaling Jaya, Cheras, Bangi, Bayan Lepas, Seberang Jaya, Panchor dan Bandar Indera Mahkota. Bagaimanapun, bekalan telah dipulihkan sepenuhnya dalam tempoh 20 hingga 40 minit di semua kawasan terlibat kecuali di kawasan-kawasan terbabit di Lembah Klang, tulis kenyataan itu.

Sementara itu Rapid Rail Sdn Bhd mengesahkan bahawa perkhidmatan LRT Laluan Ampang/Sri Petaling turut terkesan akibat masalah bekalan elektrik itu.

Perkhidmatan LRT Laluan Ampang/Sri Petaling dilaporkan mengalami gangguan kira-kira pada jam 12.48 tengah hari melibatkan 11 stesen dari Stesen LRT Bandar Tun Razak sehingga Stesen LRT Pusat Bandar Puchong.

Namun, perkhidmatan pulih sepenuhnya pada pukul 1.35 petang.

“Akibat masalah ini, tren bergerak dengan lebih perlahan dan berhenti lama di platform. Penumpang yang terjejas telah ditawarkan kupon perjalanan sehala secara percuma yang perlu tebus di kaunter khidmat pelanggan”, kata kenyataan yang dikeluarkan bahagian komunikasi Rapid Rail Sdn Bhd.


Rang undang-undang berkaitan larangan lompat parti dibentang hari ini

KUALA LUMPUR, 27 Julai- Pembentangan Rang Undang-Undang Perlembagaan (Pindaan) (No. 3) 2022 dan Peruntukan Larangan Ahli Parlimen Bertukar Parti bakal menjadi tumpuan Dewan Rakyat hari ini.Rang undang-undang itu dijangka dibentang oleh Perdana Menteri Datuk Seri Ismail Sabri Yaakob.Sesi libat urus bagi pembentangan rang undang-undang itu bersama Ahli Parlimen kerajaan dan pembangkang telah diadakan pada Isnin dan semalam sebelum pembentangan serta perbahasan pada hari ini.Menurut Aturan Urusan Mesyuarat dalam laman sesawang rasmi Parlimen, Rang Undang-Undang Kawalan Produk Tembakau dan Merokok 2022 akan dibentangkan bagi bacaan kali pertama.Sebelum ini, Menteri Kesihatan Khairy Jamaluddin berkata rang undang-undang itu bakal menjadi pemangkin kepada pengakhiran gejala merokok dalam kalangan generasi belia.Turut menarik perhatian, isu impak perdagangan negara sejak Perjanjian Perkongsian Ekonomi Komprehensif Serantau (RCEP) berkuat kuasa di Malaysia pada Mac lepas.

Pembentangan Rang Undang-Undang Perlembagaan (Pindaan) 2022 mengenai larangan wakil rakyat bertukar parti dijadualkan hari ini

Berita berkaitanWan Junaidi optimis RUU lompat parti dikuatkuasa September ini

Perkara itu dibangkitkan Datuk Ignatius Darell Leiking (Warisan-Penampang) yang bertanyakan Menteri Kanan Perdagangan Antarabangsa dan Industri pada sesi soal jawab.Selain itu, isu kenaikan gaji anggota penguatkuasaan Jabatan Agama Islam Negeri dibangkitkan Wan Hassan Mohd Ramli (PAS-Dungun) kepada Perdana Menteri pada sesi sama.Persidangan Dewan Rakyat kali ini berlangsung selama 12 hari hingga 4 Ogos. -BERNAMA


Raja Muda Selangor, Tengku Amir Shah berkenan sampaikan Geran Belia Juara

SERDANG, 27 Julai- Raja Muda Selangor, Tengku Amir Shah Sultan Sharafuddin Idris Shah berkenan berangkat menyempurnakan syarahan Distinguish Lecture Series on Youth Well-Being dan Pelancaran Program Belia Juara di Universiti Putra Malaysia (UPM).Program dianjur Institut Pengajian Sains Sosial UPM dengan kerjasama Selangor Youth Community (SAY) dan International Institute of Islamic Thought and Civilization.Sesi syarahan bersama Raja Muda Selangor itu julung kali diadakan. Baginda komited memperkasa pembangunan belia selaku ejen perubahan.

(Raja Muda Selangor, Tengku Amir Shah Sultan Sharafuddin Idris Shah)

Syarahan mengetengahkan pengalaman dan sumbangan baginda menerusi pembabitan sebagai Penaung Eksekutif di SAY. Dalam majlis sama, Tengku Amir Shah turut berkenan menyampaikan Geran Belia Juara kepada persatuan pelajar UPM.Permohonan geran terbuka kepada semua individu atau organisasi belia seluruh negara dan ASEAN.


KUANTAN, 26 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berkenan mencemar duli hadir ke Majlis Perasmian dan Penamaan Kem Al- Sultan Abdullah, Markas Angkatan Bersama (MK AB) di Jalan Panching, Kuantan, Pahang.  Baginda juga berkenan menerima Tabik Hormat Diraja dan memeriksa Kawalan Kehormatan Utama daripada Batalion Pertama Rejimen Askar Melayu Diraja (1 RAM) terdiri daripada 4 pegawai dan 103 anggota. Dalam majlis itu, Seri Paduka Baginda Yang di-Pertuan Agong dipersembahkan dengan gimik acara pelancaran melibatkan gabungan aset dan aksi penerjunan anggota khas dari ketiga-tiga perkhidmatan ATM.Gimik disertai pasukan dari Bahagian Operasi Pasukan Khas Pertahanan (BOPKP), 1 Kor Armor Diraja, 12 Rejimen Askar Melayu Diraja (Mekanize), 4 Skuadron Semboyan Briged dan Skuadron Tentera Udara Diraja Malaysia.  Seri Paduka Baginda juga berkenan menandatangani plat penamaan kompleks Markas Angkatan Bersama sebagai Kem Al-Sultan Abdullah.Selain itu di-Pertuan Agong turut dipersembahkan taklimat mengenai peranan dan fungsi MK AB di Pusat Operasi Bersama (POB) serta berkesempatan berinteraksi secara sidang video dengan pegawai dan anggota ATM yang sedang melaksanakan Operasi PASIR di Sabah dan yang bertugas dalam misi Pertubuhan Bangsa Bersatu (PBB).  Kem Al-Sultan Abdullah dinamakan bersempena dengan nama Seri Paduka Baginda Yang di-Pertuan Agong.

(Baginda juga berkenan menerima Tabik Hormat Diraja dan memeriksa Kawalan Kehormatan Utama daripada Batalion Pertama Rejimen Askar Melayu Diraja (1 RAM)/Istana Negara)

Pembinaan kem ini telah dirancang sejak tahun 2007 di atas kawasan seluas 97.769 ekar.  Kedudukan kem dan pangkalan Tentera Darat, Tentera Laut dan Tentera Udara yang sedia ada di Kuantan diyakini secara langsung dapat menyokong pengoperasiannya.  Projek pembinaan Kem Al-Sultan Abdullah telah siap pada 25 April 2019 dan diserahkan kepada MK AB pada 11 Jun 2019 manakala pengoperasian kem bermula pada Julai 2019.  Kem ini menempatkan lebih 300 pegawai dan anggota pelbagai peringkat daripada ketiga-tiga cabang perkhidmatan di dalam ATM.  MK AB diwujudkan untuk mengendalikan tugas berdasarkan konsep penugasan bersama (jointness), yang bersifat tiga khidmat (tri-service) dalam ATM.  Selain itu markas tersebut juga berperanan menyelaraskan keperluan ATM dalam operasi dan misi bawah PBB.  Manakala konsep 'assigned force' yang dipraktikkan meletakkan komponen-komponen tempur setiap perkhidmatan bawah pemerintahan serta kawalan operasi Panglima Angkatan Bersama (PAB).  Secara amnya trup dan aset perkhidmatan yang ditugaskan adalah berdasarkan keperluan keselamatan atau ancaman situasi semasa.  MK AB berfungsi sebagai Pemerintah Peringkat Operasi yang bertanggungjawab merancang dan melaksanakan semua Operasi Bersama, Operasi Berkemungkinan Bersama, Operasi Gabungan, Operasi Bersepadu dan Operasi Pelbagai Negara seperti operasi bawah piagam PBB.  MK AB juga terlibat melaksanakan Eksesais Bersama dengan Angkatan Tentera dari negara-negara sahabat.

(Agong berkenan hadir perasmian Kem Al- Sultan Abdullah, Markas Angkatan Bersama/Istana Negara)


Petunjuk tadbir urus dunia: Kedudukan Malaysia bertambah baik - Zafrul

KUALA LUMPUR, 26 Julai- Petunjuk Tadbir Urus Dunia jelas menggambarkan bahawa Malaysia berjaya menambah baik kedudukannya berbanding 10 tahun lepas khususnya dari segi suara dan akauntabiliti, kualiti kawal selia, kedaulatan undang-undang dan kawalan terhadap dimensi rasuah.Menteri Kewangan, Tengku Datuk Seri Zafrul Tengku Abdul Aziz berkata kedudukan Malaysia juga lebih tinggi berbanding purata rantau Asia Timur dan Pasifik terutama dari segi keberkesanan kerajaan dan dimensi kualiti kawal selia.“Menyedari kepentingan pendekatan seluruh kerajaan, kami telah memperluas Jawatankuasa Penyelarasan Kebangsaan (NCC) bagi Pencegahan Pengubahan Wang Haram kepada 17 agensi dan kementerian."Tanpa itu, usaha Pencegahan Pengubahan Wang Haram/Membanteras Pembiayaan Keganasan yang berkesan di Malaysia tidak akan dapat dilaksanakan,” katanya.

(Tengku Datuk Seri Zafrul berucap dalam Mesyuarat Tahunan Kumpulan Asia/Pasifik mengenai Pengubahan Wang Haram)

Jelas Tengku Zafrul, terdapat projek yang sedang dijalankan untuk mendapatkan semula RM5 bilion dalam tempoh lima tahun berikutan kehilangan hasil akibat penyeludupan rokok dan minuman keras.“Secara keseluruhannya, saya ingin menegaskan bahawa komitmen di seluruh agensi kerajaan membuahkan hasil. Pada 2021, pendedahan laporan transaksi yang mencurigakan telah berjaya menghasilkan 70 tangkapan pelbagai kesalahan. RM136 juta hasil jenayah dibekukan atau disita. Pemulihan pendapatan berjumlah lebih RM255 juta," katanya dalam Mesyuarat Tahunan Kumpulan Asia/Pasifik mengenai Pengubahan Wang Haram (APG) di sini.